Бред Питт Оскар маросимида Трампнинг импичменти ҳақида нима деди? — Sof.uz\nЖАҲОН 18,971,698 12,160,946 711,116\n10.02 12:43 629 Жамият\nЯкшанба куни Голливуд актёри Бред Питт Оскар маросимида AҚШ президенти Доналд Трампнинг муваффақиятсиз импичменти мавзусини бехосдан эслатиб ўтди.\nБред Питт Квентин Тарантинонинг "Бир замонлар Голливудда" филмидаги роли учун "энг яхши иккинчи даражали актёр" номинациясида олган "Оскар"ни ушлаб, томошабинларга мурожаат қилди:\n"Менга, сенда атиги 45 сония гапириш имкони бор, деб айтишди. Ҳар холда Сенат томонидан Трампга импичмент пайтида Жон Болтонга берган вақтдан 45 секундга кўпроқ экан".\nБолтон, Трампнинг собиқ миллий хавфсизлик бўйича ёрдамчиси ва судда у асосий гувоҳ бўлиши мумкин эди, аммо у Сенатга негадур чақирилмади.\n"Шундай қилиб, эҳтимол Квентинга бу ҳақда фильм суратга олиш керак бўлар", деб қўшиб қўйди актёр.\nМаросимдан сўнг, актёр журналистларга ўтган ҳафта воқеаларидан Сенат Доналд Трампни оқлагани учун у жуда хафа бўлганини тушунтирди.\n"Менимча, гарчи тақиқланмаган ҳийла билан шубҳали бўлса ҳам ғалаба қозониш санъати, тўғри нарсалар устидан ҳукмронлик қилаётганидан сиз ҳам бефарқ бўла олмайсиз. Ўз ўрнида мен ҳам бунга жиддий қарайман", дейди Питтнинг гапларини Fox News нашри иқтибос келтириб.\nБред Питт ўзининг тантанали нутқида, шунингдек, актриса Aнжелина Жолига қадар бўлган фарзандлари ҳақида айтиб ўтди. Уларнинг 3 қизи ва уч ўғли бор, "Фарзандларимиз ҳамма нарсага ва қилаётган ишларимга мазмун берадилар", деб актёр гапини тугатди.\nАнжелина Жоли Доналд Трамп сенат Оскар Бред Питт Квентин Тарантино АҚШ президенти\n4.08 16:59 5589\n4.08 16:52 1977\nКеча, 16:03 239 Жаҳон\nЭрон Трампни қотилликда айблаб Интерполга берди\n29.06 19:14 500 Жаҳон\n29.06 12:19 164 Жаҳон


ҲАРОМГА ЙЎЛ ҚЎЙМАСЛИК УЧУН ШУБҲАЛИ БЎЛГАН ҲАР НАРСАДАН ТИЙИЛМОҚ – .:: Xadicha.uz\nАллоҳ таолонинг раҳмати чашмасидан бўлган бир ҳолат У юксак зотнинг ҳаром ва ҳалол хусусида бандаларини қоронғуликда қолдирмаслигидир. Ғоятда марҳаматли бўлган У зот ҳалолни баён этиш билан ҳаромни ҳам очиқ билдиргандир:\n“Ахир У (Аллоҳ) сизларга ҳаром қилинган нарсаларни муфассал баён қилган-ку”(Анъом–119).\nОчиқ ҳалол ва очиқ ҳаром орасида бир чегара борки, у ҳам бўлса ҳалол ё ҳаром бўлгани кўпчилик томонидан билинмаган, ёхуд қориштирилган мубҳам, деб атаганимиз чегарадир. Бу билинмаслик ёхуд қориштиришлик ё бу хусусдаги далилларнинг очиқ эмаслиги, ёки бевосита бу далилларнинг воқеъликда татбиқ этилишида шубҳа пайдо бўлиши билан изоҳланади.\nИслом мусулмонларнинг бу каби шубҳали ҳолатларга тушиб қолишидан тийилишларини тақво деб қабул қилади. Мусулмон бу тариқа очиқ бир ҳаромга йўл қўйишликдан ўзини сақлаган бўлади. Бу эса баҳс этаётганимиз “садди зар” – “зарарлар чегараси”дан бир кўринишдир. Бу эса аслида инсон ва ҳаёт ҳақиқатини билдирган, аммо кўпгина кишилар унчалик эътибор бермайдиган тарбия турларидан биридир.\nБу ҳукмнинг асли Расулуллоҳ саллаллоҳу алайҳи вассаломнинг шу ҳадисларида ўз аксини топган: Нўъмон ибн Башир розияллоҳу анҳудан ривоят қилинади:\n“Набий соллаллоҳу алайҳи васаллам дедилар: “Албатта, халол очиқ-ойдиндир. Албатта, харом очиқ-ойдиндир. Ва икковлари орасида шубҳали нарсалар бордир. У (шубҳали) нарсаларни одамларнинг кўплари билмаслар. Бас, ким шубҳалардан сақланса, дини ва обрўси учун покланган бўлади. Ким шубҳаларга тушса, ҳаромга тушади. Бу худди қўриқхона атрофида (ҳайвон) боққан чўпонга ўхшайди. Ундан ўтлаб қўйиши турган гап. Огоҳ бўлинглар! Албатта, ҳар бир подшоҳнинг ўз қўриқхонаси бордир. Огоҳ бўлинглар! Албатта, Аллоҳнинг қўриқхонаси Унинг ҳаром қилганларидир. Огоҳ бўлинглар! Албатта, жасадда бир парча гўшт бордир. Қачон у солиҳ бўлса, жасаднинг ҳаммаси солиҳ бўлур. Қачон у бузуқ бўлса, жасаднинг ҳаммаси бузуқ бўлур. Огоҳ бўлинглар! Ўша қалбдир”.\nИмом Ибн Арабий : “Биргина ушбу ҳадиснинг ўзидан барча аҳкомларни чиқариб олиш мумлин” деганлар.\nИмом Қуртубий эса: “Бу ҳадис ҳалол ва бошқа нарсаларни батафсил равишда ҳамда барча амаллар қалбга боғлиқ эканини ўз ичига олгандир. Шунинг учун ҳам барча аҳкомларни унга қайтариб, солиштириб кўриш мумкин”, деганлар.\nАфсуски, хозирги даврда, бундай шубҳалардан сақланиш у ёқда турсин, хатто ўсмир-ёшлар, аёллар ўртасида ҳам ичкиликбозликка, гиёҳвандликка, кашандаликка ружу қўйиш ҳоллари учрамоқда. Инсон онадан ичувчи ёки кашанда бўлиб туғилмайди, албатта. Буни келтириб чикарадиган бир қатор сабаблар мавжуд. Туғилган кунларни нишонлаш, чақалоқ дунёга келиши муносабати билан ўтказиладиган турли тадбирлар, фуқаролар ўртасида уюштириладиган гаплар, битирув кечалари, хатна тўйлари, никоҳ тўйлари, қуда чақириқ ва бошқа маросимларда спиртли ичимликларнинг тановул этилиши бу иллатнинг томир отиб кетишига сабаб бўлмоқда.\nТўй тантаналари, хурсандчилик маросимларида шу шодиёна “гуноҳкорлари” шаънига мақтовлар айтилиб, кадаҳ кўтарилади, ёш-у-қарига, аёл-у эркакка шиша ичида “беозоргина” турган оғуни ичиш таклиф этилади. Бу ҳолни тантанада иштирок этаётган ёш болалар кўриб кузатиб турадилар. Катталарнинг бундай қиликларини кўрган болада аста-секин ундан татиб кўриш иштиёқи уйғонади, Шундай килиб, оз-оздан хурсандчилик, кайф-сафони бошидан кечирган бола ичишга ўргана боради.\nФакиҳ Абу Лайс Самарқандий айтди: Ароқ ичишдан сақлангин, чунки унда ўнта ёмонланган хислат бор:\n1. Агар уни ичса, мажнунга айланади. Болаларга кулги бўлиб, эрмакка айланади. Ақллилар олдида ёмон отлиқ бўлади.\nАбу Дунё айтганидек: Боғдод кўчаларидан бирида бир мастнинг бавл қилаётганини кўрдим. У сийдигини юзига артиб: “Эй Парвардигор, мени тавба қилгувчилардан, покдомонлардан қилгин”, деб айтарди.\n2. У молни йўқ қилгувчи, ақлни кетказувчидир. Умар, розияллоҳу анҳу айтганидек: “Эй Аллоҳнинг элчиси, ароқ борасида бизга фикрингизни беринг”. Айтдилар: “Албатта, у молни йўқотгувчи, ақлни кетказувчидир.\n3. Уни ичишлик одамлар, дўстлар, оғайнилар орасида адоватга сабаб бўлади. Аллоҳ таоло айтганидек: “Ичишлик, қимор сабабли шайтон ўрталарингизга буғзу адоват солишни хоҳлайди” (Моида, 91).\n4. Албатта, уни ичишлик Аллоҳнинг зикридан ва намоздан манъ қилади. Аллоҳ айтганидек: “Шайтон сизларни Аллоҳнинг зикридан ва намоз ўқишдан тўсишни истайди, холос. Энди тўхтарсизлар?!” (Моида, 91.) Яъни, ундан тўхтанглар!\n5. Уни ичмоқлик зинога олиб боради. Чунки ичган вақтида хотинини талоқ қилади, ўзи сезмай қолади.\n6. Ароқ ҳамма ёмонликлар калитидир. Агар уни ичса, унга ҳамма гуноҳлар енгил бўлиб қолади.\n7. У фосиқлик мажлисига кириш билан ўзида сассиқ ҳид борлиги учун малоикаларга азият бериб қўядики, озор бермаганга озор беришлик жоиз эмас.\n8. Уни ичган кишини саксон дарра уришлик вожиб бўлади. Агар дунёда урилмаса, қиёмат кунида ўтдан бўлган қамчи билан бошига урилади. Ураётган вақтда отаси ва дўстлари қараб туради.\n9. Ароқ ичишлик билан ўзи учун осмон эшигини ёпиб қўяди, чунки қирқ кунгача яхши амаллари ва қилган дуолари кабул бўлмайди.\n10. Ароқ ичувчи хавотирга тушувчидир, чунки у ўлаётган вақтида иймонсиз ҳолда чиқишидан кўрқилади. Бу азоблар дунёда, охират азобларига етмасдан олдиндир. Аммо охират азобларини санаб бўлмайди, ундаги йиринг, заққум, савобларининг йўқ бўлиши ва бошқалар. Оқил киши озгина лаззатни тарк этиб, катта лаззатни ихтиёр қилиши лозим бўлади.\nБолалар ўртасида ичкиликбозлик, гиёҳвандлик каби тузалиши кийин бўлган вабонинг тарқалишига ота-оналарнинг ўз юмушлари билан ўта бандлиги, болаларни назоратсиз қолдиришлари, оилавий низолар, ортиқча бойлик орттиришга ружу қўйиш, боланинг керагидан ортиқ таъминланганлиги ва бошқа омиллар сабаб бўлмокда. Маълумки, спиртли ичимликларни истеъмол қилиш, турли наркотик моддаларни чекиш мамлакат тараққиётига, инсон камолотига салбий таъсир этади. Шунинг учун ичкилик ва нашавандликдан сакланишга даъват этилади.\nИнсонларнинг раҳматига эмас, балки “лаънатига” сабаб бўладиган, нафақат ўзи учун, балки ён-атрофидагилар учун ҳам бирдек зарарли бўлган барча нарсалар ва ёмон ишларни қилиб, қиёмат кунида “Ажралинглар”, деб амр қилинганда қаро юзлилар қаторида бўлиб қолишдан Аллоҳ таоло барчамизни ўз паноҳида асрасин!\nХадичаи Кубро аёл-қизлар ўрта-махсус ислом билим юрти\n4-курс талабаси Эркинзода Хосиятбону\nslayd Эркинзода Хосиятбону\t2019-06-11


ЎзА - Ислом Каримов номидаги илмий-маърифий ёдгорлик мажмуасида учрашув\nИслом Каримов номидаги илмий-маърифий ёдгорлик мажмуасида учрашув\n22.11.2017 19:04 Чоп этиш версияси\nМулоқот олдидан Япония делегацияси аъзолари Ўзбекистон Республикасининг Биринчи Президенти Ислом Каримов ҳайкали пойига гул қўйди, мустақиллигимиз асосчиси ва буюк давлат арбобининг ёрқин хотирасига ҳурмат бажо келтирди.\nУчрашувда меҳмонларга мамлакатимизда Ислом Каримовнинг ҳаёти, кўп қиррали фаолияти ва меросини ўрганиш бўйича амалга оширилаётган ишлар, хусусан, Илмий-маърифий ёдгорлик мажмуасининг бу борадаги вазифалари хусусида маълумот берилди.\nЎз навбатида, меҳмонлар Ўзбекистон Республикасининг Биринчи Президенти Ислом Каримовнинг, айниқса, Ўзбекистон таълим тизимида амалга оширилган туб ислоҳотлар, ёш авлоднинг ҳеч кимдан кам бўлмаган шароитларда униб-ўсиши учун замонавий шароит ва имкониятлар яратиш борасидаги ишларга бевосита раҳбарлик қилганини алоҳида таъкидлади.\nИқтисодиёт, фан ва таълим ривожига қўшган улкан ҳиссаси учун Ислом Каримов хорижий давлатларнинг қатор университетлари, жумладан, 2002 йилда Сока университетининг фахрий доктори этиб сайланган.\nСока университети Япониядаги нуфузли таълим даргоҳларидан. Университетнинг марказий хиёбонида Алишер Навоий ёдгорлиги ўрнатилган. Ўзбек мумтоз адабиётининг буюк вакили таваллуд айёми арафасида ҳайкал пойи гуллар билан тўлиб кетади. Бугун Алишер Навоийнинг бой меросини япон талабалари ҳам зўр иштиёқ билан ўрганмоқда.\n– Ўзбекистон Республикасининг Биринчи Президенти Ислом Каримов номидаги илмий-маърифий ёдгорлик мажмуасида бўлганимиз ташриф давомидаги энг ёрқин воқеа бўлди, – дейди Япониянинг «Сока Гаккай» ташкилоти вице-президенти Кендзи Йосиго. – Ўз мамлакатини мустақил ва демократик давлатга айлантирган, таълим, фан ва маданиятни ривожлантиришда беқиёс ишларни амалга оширган бундай инсонни хотирлаш биз учун шарафдир.\nТадбирда Ўзбекистон Республикаси Биринчи Президентининг рафиқаси Т.Каримова, Илмий-маърифий ёдгорлик мажмуаси раҳбари Т.Ширинов, Ислом Каримов номидаги Республика хайрия жамоат фонди вакиллари, оммавий ахборот воситалари ходимлари иштирок этди.


12:59 / 27.10.2016\nNX Robo компанияси интеллектуал функцияларни амалга оширувчи ажойиб BIG-i уй роботини тақдим этади. Қурилма яна бир оила аъзосига айланиши мумкин.\nРобот уй атрофида кичик аравачалар ёрдамида ҳаракат қилади. У оила аъзоларининг юзи ва овозини бегоналардан ажрата олади ҳамда одам нутқини тушунади. Шунингдек, BIG-i кунлик режа ва тадбирларни ёдга солади – масалан, овқат қилиш вақтини.\nBIG-i 3D кўриш тизими, фаол идрок ва интеллектуал дастурлаш билан жиҳозланган. У эгасининг ҳар бир буйруғини қисқа алгоритмга айлантиради, кейин уларни бажаради. Масалан роботга шундай дейиш мумкин: «Барча кетганида чироқни ўчир», – ва у хона бўш қолишини кутиб туради, кейин эса ёритиш тизимини ўчиради.\nРобот ўрганишга қодир – секин-аста у деярли оила аъзосига айланган ҳолда ўз функцияларини аъло бажаришга киришади. Шунингдек, BIG-i ташқи кўриниши «Юлдузлар жанги»даги R2D2ни ёдга солади. Янада кўпроқ ўхшаши учун роботга қоғоздан ўзига хос костюм қилиш мумкин – бу унинг функционаллигига таъсир қилмайди.\nBIG-i хонаки версияси дастлабки инвестор учун 749 доллар (iPhone 7дан арзонроқ)га айланади. Сотувда эса роботлар икки баробар қимматроқ бўлади. Стартапчиларга лойиҳани амалга ошириш учун 100 минг доллар керак бўлди, ҳозирда бир ярим баробар кўпроқ маблағ йиғилган.\nтехнология ихтиро робот


Голливуднинг машҳур актёри, Жеймс Бонд ролининг ижрочиси ва“Оскар” мукофотининг соҳиби Шон Коннери британияликнинг буюк актёрлар рейтингида биринчи ўринга муносибкўрилди. 2003 йилдан буён фильмларда суратга тушмаётган 83 ёшли шотланд сэр Шон Коннериҳамон кино мухлисларининг меҳрини қозониб келмоқда. Машҳур кишилар ёки брендларни аниқлаш мақсадидаўтказиладиган сўровномага кўра, АҚШ аҳолиси Коннерини британиялик энг буюк актёр сифатида танолди.\nСўров “Q Score” тизими бўйича ўтказилди. Унга кўра респондент саволгақуйидаги бир нечта жавоблардан бирини танлаган: “севимли актёрларимдан бири”, “жуда яхши”, “бўлади”,“ёмон”, “ҳеч қачон эшитмаганман”.\nУшбу нуфузли рўйхатда иккинчи ўринни “Оскар”мукофотининг яна бир соҳиби Энтони Хопкинс эгаллади. Учинчи ўрин жангари фильмлар юлдузи Лиам Нисонга насибэтди. Шунингдек севимли актёрлар ўнталигидан Дэвид МакКаллум, Дэниэл Дэй-Льюис, Жуди Денч, Мэгги Смит, ДэниэлКрэйг, Хью Лори ва Жеймс Пьюрфойлар ўрин олди, деб ёзади "Вести.Ru".


08:50 / 01.11.2017\nЖаҳон банки ва Халқаро молия корпорациясининг (ХМК) «Бизнесни юритиш 2018» янги рейтингида Ўзбекистон 74-ўринни эгаллади.\n2017 йилнинг 31 октябрида эълон қилинган «Бизнесни юритиш 2018: иш ўринларини яратиш учун ислоҳотлар» ҳисоботига кўра, Ўзбекистон 190 давлат орасида 74-ўринни эгаллади ва ўтган йилга нисбатан ўз рейтингини 13 позицияга яхшилади.\nҚолаверса, мамлакат бизнес юритиш учун энг қулай шароитлар яратиш бўйича ислоҳотчи давлатларнинг биринчи ўнталигига киришга муваффақ бўлди. Амалга оширилаётган ислоҳотлар Ўзбекистоннинг ишбилармонлик муҳитини яхшилаш ва бизнес юритиш шароитларини соддалаштириш бўйича Европа ва Марказий Осиё минтақаси давлатлари орасида етакчига айланишига имкон берди, деб хабар қилмоқда Ўзбекистон Республикаси Иқтисодиёт вазирлиги ахборот хизмати.\nЖаҳон банкининг «Бизнесни юритиш 2018» ҳисоботидаги 10 та индикаторнинг 6 таси бўйича сезиларли ўсишнинг қайд этилганлиги ҳам ишбилармонлик муҳитини яхшилаш борасида амалга оширилаётган чора-тадбирлар кўлами ва натижадорлигидан дарак бермоқда.\nТадбиркорлик субъектларини давлат рўйхатидан ўтказиш ва ҳисобга қўйиш тизимининг тубдан такомиллаштирилгани туфайли Ўзбекистон корхонани рўйхатдан ўтказиш кўрсаткичи бўйича 11-ўринни банд этди. Бу йўналиш бўйича мамлакат АҚШ, Япония, Франция, Германия, Италия, Испания, Дания ва бошқа ривожланган давлатларни ортда қолдирди.\n2017 йилнинг 1 апрелидан бошлаб мамлакатда тадбиркорлик субъектларини онлайн рўйхатдан ўтказиш тизими ишлай бошлади, унга кўра рўйхатдан ўтиш жараёни аввалги икки иш куни ўрнига атиги 30 дақиқани банд этмоқда. Тадбиркорлик субъектини рўйхатдан ўтказиш жараёни онлайн тарзда тўлдириладиган ариза асосида амалга оширилмоқда. Бунда ариза берувчига мазкур тизим орқали таъсис ҳужжатларини ўз ихтиёрига кўра намунавий шакллар асосида расмийлаштириш имкони берилади.\nЖорий йилнинг 9 ойи давомида ўтган йилнинг шу даврига нисбатан 1,3 марта кўп кичик бизнес субъектлари ташкил этилганининг ўзиёқ мамлакатда бизнес очишнинг осон эканлигидан далолат беради.\nСолиқ маъмуриятчилигини соддалаштириш ва тадбиркорлик субъектларига солиқ юкини қисқартириш масалалари – мамлакат раҳбариятининг доимий диққат марказида. Хусусан, Ўзбекистон Республикаси президентининг 2017 йил 18 июлдаги “Солиқ маъмуриятчилигини тубдан такомиллаштириш, солиқлар ва бошқа мажбурий тўловларнинг йиғилувчанлигини ошириш чора-тадбирлари тўғрисида”ги фармонига мувофиқ, солиқ маъмуриятчилиги жараёнига замонавий ахборот-коммуникация технологияларини кенг жорий этиш, солиқ тўловчиларга, энг аввало, тадбиркорлик субъектларига тўғридан-тўғри мулоқотсиз электрон хизмат кўрсатишга тўлиқ ўтиш солиқ тизимини ислоҳ этишнинг муҳим йўналишларининг биринчиси сифатида белгиланди.\nСолиқ ҳисоботларини топширишнинг тўлиқ электрон шаклига ўтганлиги ҳамда солиқларни масофадан тўлаш амалиётининг кенгайиши солиққа тортиш кўрсаткичи бўйича мамлакат рейтингининг сезиларли яхшиланишига сабаб бўлди (138-ўриндан 78-ўринга). «Бизнесни юритиш» жамоаси экспертлари баҳоларига кўра, Ўзбекистондаги тадбиркорлик субъектларига солиқ юки даражаси АҚШ, Австралия, Германия, Швеция, Туркия, Хитой ва Россия каби давлатлардагидан анча пастдир.\n«Ягона дарча» марказлари орқали амалга ошириладиган мулкни рўйхатга олиш кўрсаткичи бўйича Ўзбекистон ўз мавқеини мустаҳкамлаб, жаҳон рейтингида 73-поғонани банд этди.\nШу ўринда, тадбиркорлик субъектларига «ягона дарча» тамойили бўйича давлат хизматлари кўрсатиш ягона марказлари фаолиятининг самарадорлигини алоҳида қайд этиб ўтиш зарур. Уларнинг фаолияти рухсатномалар ва лицензияларни расмийлаштиришнинг ошкоралиги ва тезкорлигини таъминлаш, давлат органлари ўртасида ўзаро ҳамкорликнинг электрон шаклларини жорий этиш, қолаверса, бюрократик тўсиқлар ва ариза берувчиларнинг молиявий харажатларини сезиларли даражада қисқартириш имконини бермоқда. Ижобий тажрибани инобатга олган ҳолда 2017 йилда фақат «ягона дарча» марказлари орқали кўрсатиладиган давлат хизматлари сони 2 мартага – 16 тадан 34 тагача оширилди.\nДавлат хизматлари кўрсатиш тизимини такомиллаштириш билан бирга, инвесторлар ҳуқуқлари ва қонуний манфаатларини ҳимоя қилишни кучайтириш борасида ҳам фаол ишлар олиб борилмоқда. Корпоратив бошқарувнинг очиқлиги ва акциядорлик жамиятлари фаолияти тўғрисидаги, жумладан, жамиятнинг ижро органи, кузатув кенгаши ва тафтиш комиссиялари аъзоларига ҳисобланган ва тўланган тўловлар ҳақидаги маълумотларни ошкор этишга бўлган талабларнинг кучайтирилганлиги Ўзбекистонга «Миноритар инвесторлар ҳимояси» индикатори бўйича 62-ўринга кўтарилиб олиш имконини берди.\n«Бизнесни юритиш 2018: иш ўринлари яратиш учун ислоҳотлар» маърузаси Жаҳон банки гуруҳи йиллик нашрининг 15-сони ҳисобланиб, унда тадбиркорлик фаолиятини амалга ошириш соҳасидаги тартибга солиш нормалари баҳолаб борилади. Тадбиркорлик фаолияти учун қулай шароит яратиш бўйича жаҳон рейтингини Янги Зеландия бошқармоқда. Шунингдек, кучли бешликдан Сингапур, Дания, Корея Республикаси ва Ҳонгконг (Хитой) жой олган.


2 Декабрь 17:28\nNUR-SULTAN. Kazinform – Давлат раҳбари Қасим-Жомарт Тоқаев Россия Федерациясининг раислигида видеоконференция форматида бўлиб ўтаётган Коллектив хавфсизлик тўғрисидаги шартнома ташкилоти Коллектив хавфсизлик кенгашининг сессиясида иштирок этмоқда, деб хабар беради Kazinform мухбири.\nПрезидент «Қозоғистонда хизмат кўрсатган шифокор» унвонини жорий этишни таклиф қилди Қозоғистонда коронавирусга қарши курашган тиббиёт ходимларига 180 млрд тенге тўлов берилган Қозоғистонда Қасим-Жомарт Тоқаев иштирокида тиббиёт ходимлари шарафига «Олтин юрак» монументи очилди\n«Бизнинг учрашувимиз ҳудуддаги ва умуман оламдаги мураккаб жараёнлар шароитида бўлиб ўтмоқда. Минтақавий ва жаҳон хавфсизлик соҳасидаги вазиятни давлатлараро муносабатларда зиддиятларнинг кучайиб бориши кучайтирмоқда. Шу нуқтаи назардан, Россия Президенти Владимир Путиннинг Тоғли Қорабоғдаги ҳарбий можарони тўхтатиш бўйича ташаббусини юқори баҳолаш мумкин», - деди Қасим-Жомарт Тоқаев сессияда.\nҚозоғистон Президентининг сўзларига кўра, Россия иштирокидаги келишув қийин вазиятдаги энг яхши ечим бўлди.\n«Ушбу келишув минтақада узоқ муддатли тинчликни таъминлайди. Менимча, бу тарихий қарор», - деди у.\nДавлат раҳбарининг сўзларига кўра, Коллектив хавфсизлик шартномаси ташкилотига аъзолик Қозоғистон ташқи сиёсатининг устувор йўналишларидан биридир.\n«Коллектив хавфсизлик тўғрисидаги шартнома ташкилоти халқаро сиёсатнинг аниқ омилига айлангани ва Евроосиё қитъасининг аксарият қисмида хавфсизликни таъминлашда ижобий рол ўйнаши қувонарли. Биз ҳали ҳам шерикларимиз билан тинчлик, хавфсизлик ва халқларимиз фаровонлиги учун самарали ечимларни топиш учун фаол ишлашга тайёрмиз», - деди Президент.\n1 Дунёда коронавируснинг «Дельта» штамми ҳукмронлик қилмоқда\n2 ҚР Президенти Эроннинг янги сайланган Президентини табриклади


Марказий Осиё ТИВ раҳбарлари Афғонистондаги вазиятни муҳокама қилди\n18:53 / 07.07.2021\nБМТнинг Превентив дипломатия маркази ташаббуси билан 7 июль куни Ўзбекистон, Афғонистон, Қозоғистон, Қирғизистон, Туркманистон ва Тожикистон ташқи ишлар вазирларининг виртуал форматдаги музокаралари бўлиб ўтди.\nЎзбекистон ТИВ матбуот хизматининг маълум қилишича, учрашувда афғон инқирозини тинч йўл билан ҳал этиш, мамлакат иқтисодиётини тиклаш ҳамда сиёсий жараёнларни ривожлантиришда афғон халқининг етакчилик роли тамойилини ҳурмат қилиш бўйича минтақавий саъй-ҳаракатларни бирлаштириш муҳимлиги қайд этилган.\n«Халқаро терроризм таҳдидларига қарши биргаликда курашиш, Марказий Осиё давлатлари томонидан ушбу йўналишда амалий саъй-ҳаракатларни ишлаб чиқиш муҳимлигига эътибор қаратилди.\nТомонлар Афғонистон ва Марказий Осиё ўртасидаги сиёсий, иқтисодий, маданий-гуманитар алоқаларни янада ривожлантириш ҳамда кенгайтиришни қўллаб-қувватлашини билдирди. Шу нуқтайи назардан, Афғонистоннинг минтақавий интеграция жараёнларига кенг жалб қилиниши мамлакатда барқарор ва узоқ муддатли тинчликни қарор топишига ёрдам беради», дейилади расмий ахборотда.\nШунингдек, онлайн учрашувда Афғонистонга кенг кўламда кўмаклашиш, жумладан пандемия даврида инсонпарварлик ёрдамини кўрсатиш бўйича ҳам атрофлича фикр алмашилган.\nСўнгги вақтларда АҚШ қўшинларининг Афғонистонни тарк этиши, толибларнинг фаоллашуви ва Тожикистон ҳамда Ўзбекистон ҳудудига афғон аскарларининг қочиб ўтиши ортидан Марказий Осиё давлатлари расмий идораларида хавотирлар ошиб бормоқда.\nХусусан Тожикистонга қочиб ўтган афғон аскарлари сони 1,5 мингга яқинлашиб қолди. Бунинг ортидан мамлакатда сафарбарлик чақируви эълон қилинди.\nМарказий Осиё раҳбарлари бир неча маротаба ўзаро ва Россия президенти Путин билан мулоқот қилди.\nБундан ташқари, Афғонистондаги вазият кескинлашуви фонида Ўзбекистон ва Тожикистон ташқи сиёсат идоралари раҳбарлари АҚШга бориб келди. Хусусан Ўзбекистон ташқи ишлар вазири Абдулазиз Комилов АҚШ Давлат котиби, Пентагон раҳбари ва Америка Қўшма Штатларининг Афғонистондаги ярашиш масалалари бўйича махсус вакили билан учрашувлар ўтказди. Музокараларнинг асосий мавзуси «афғон можаросини ҳал қилишнинг ҳозирги ҳолати истиқболларини ҳамда минтақада тез муддатларда тинчлик ўрнатишга кўмаклашувчи чоралар» бўлиб қолмоқда.\nАбдулазиз Комилов — АҚШ ҳарбийлари Афғонистонни тарк этиши ва “Толибон” нимани хоҳлаши ҳақида\n22:05 / 29.07.2021\nИнглизлар Афғонистонни нега забт эта олмаган?\n20:21 / 29.07.2021\nАфғонистон шарқидаги тошқинларда 150 киши ҳалок бўлди\n14:28 / 29.07.2021\nМосква толиблар Афғонистонда ҳокимиятни тўлиқ эгаллаб олиши эҳтимолига тайёрлиги айтилди\nТожикистон президентининг жиянлари соғлиқни сақлаш вазирини калтаклагани айтилди


Ташриф доирасида Комиссия аъзоси бир қатор тадбирларда хусусан, Ўзбекистон Республикасининг Бенилюкс мамлакатларидаги элчихонасида бўлиб ўтган Ўзбекистон Мустақиллигининг 30 йиллигига бағишланган учрашув, Европа Иттифоқидаги Гессен Вакиллиги Форуми доирасидаги “Аёллар етакчилигининг Европа халқаро мукофоти” билан тақдирлаш маросими ҳамда Ўзбекистон Республикаси Президенти сайловига тайёргарлик юзасидан Брюсселда ташкил этилган брифингда қатнашди.\nЎзбекистон Мустақиллигининг 30 йиллигига бағишланган тадбирда Бенилюкс мамлакатларида яшовчи ватандошлар иштирок этди. Учрашув давомида Ўзбекистонда сўнгги йилларда амалга оширилган ислоҳотлар, шунингдек, бўлажак сайловлар ва уларнинг аҳамияти ҳақида сўз юритилди.\nҚайд этилганидек, Бенилюкс мамлакатларида яшовчи барча ватандошлармизнинг Президент сайловида иштироки учун ҳам барча зарур шароитлар яртилади ва улар ўз ҳоҳиш-иродасини эмин-эркин ифода этиш имконига эга бўладилар.\nГулноза Исмоилова шунингдек, Брюссельдаги Ҳессен штатида (Германия) бўлиб ўтган Европа халқаро аёллар етакчилиги форумида иштирок этди ва форум доирасида “Европа халқаро аёллар етакчилиги” мукофоти билан тақдирланди. Таькидлаш керакки, Комиссия аъзоси мамлакатимизда гендер тенглиги ва демократик жараёнлар доирасида қилинаётган ишлар учун эътироф этилди.\nЕвропа Иттифоқининг мазкур мукофоти жаҳоннинг барча давлатларидан ишбилармон, билимли ва фаол аёлларни тақдирлаш ва уларни меҳнатини дунё ҳамжамиятига таништириш мақсадида ташкил этиб келинмоқда.\nБелгия давлатига амалга оширилган ташриф ҳақида батафсил маълумотлар www.frankcreations.org ахборот-таҳлилий портали томонидан тайёрланган Гулноза Исмоилова иштирокидаги махсус интервьюда ўз аксини топган.


Қишлоқ хўжалигида радиацион технологиялар жорий этилиши мумкин\nТиббиёт ва қишлоқ хўжалиги соҳасида радиацион ишлов бериш технологиялардан фойдаланиш маҳсулот сифатини оширишга олиб келади.\nТОШКЕНТ, 15 апр - Sputnik. “Росатом” таркибига кирувчи "Русатом Хэлскеа" акциядорлик жамияти ва Ўзбекистон Фанлар академияси қишлоқ хўжалиги ва тиббиёт соҳасида радиацион технологиялардан фойдаланиш ҳақида англашув меморандуми имзоланди, деб хабар қилмоқда Энергетика вазирлиги матбуот хизмати.\n© AFP 2018 / JOCHEN LUEBKE\nСаноат, радиация ва ядро хавфсизлиги қўмитаси ташкил этилади\nУшбу ҳужжат Шу кунларда Сочи шаҳрида бўлиб ўтаётган "Атомэкспо-2019" халқаро форуми доирасида имзоланди.\n“Меморандум доирасида томонлар Ўзбекистн ядро физикаси институти ҳузурида циклотрон радиокимёвий ишлаб чиқариш майдончаси яратиш ва Ўзбекистонда радиоизотоплар ишлаб чиқаришни ва экспорт қилишни йўлга қўйишни назарда тутади”, - дейилган хабарда.\nМеморандум, шунингдек, Ўзбекистонда тиббий ва қишлоқ хўжалик маҳсулотларига радиацион ишлов бериш маркази ташкил қилишни назарда тутади.\n“Замонавий радиацион технологиялардан фойдаланиш бизнинг қишлоқ хўжалик маҳсулотларимизнинг сифатини ошириш ва экспорт ҳажмини кўпайтиришга хизмат қилади”, - дейилган Энергетика вазирлиги хабарида.\nМаълумот учун, дунёнинг ривожланган мамлакатларида радиацион технологиялардан самарали фойдаланиб келинмоқда. Хусусан, маълум миқдорда радиацион ишлов берилганда уруғлар яхшироқ ўсиши, ҳаттоки эскирган уруғларда ҳам ўсиш қобилияти қайта тикланиши, маҳсулот ҳосилдорлиги 20-30 %га ошиши, қурт-қумусқаларга қарши самарали курашиши ҳамда маҳсулот тез бузилишининг олдини олиши мумкин.\nЭслатиб ўтамиз, Ўзбекистон ва Россия 2030 йилга қадар Ўзбекистон ҳудудида умумий қуввати 2,4 ГВт бўлган атом электр станцияси қуришга келишиб олишган эди. Айни дамда ушбу лойиҳа учун жой танлаш жараёни давом этмоқда. АЭС қурииши 2022 йилда бошланиши керак.


"УЧҚУДУҚ" газетаси хабар қилади: Соғлик – энг катта бойлик » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / "УЧҚУДУҚ" газетаси хабар қилади: Соғлик – энг катта бойлик\n23-07-2018, 20:38, admin\nСоғлиғинг- саодатинг. Саломатлик- туман бойлик. Соғлик-саломатлик ҳақида гап борганда халқимизнинг бу каби пурмаъно ҳикматларини яна кўплаб келтириш мумкин.\nИнсон, унинг манфаати ва турмуш фаровонлигини янада ошириш тиббиёт соҳасида амалга оширилаётган ислоҳотларнинг бош мазмун-моҳиятига айланди. Соғлом миллат, баркамол авлодни тарбиялаш йўлидаги саъй- ҳаракатлар ана шу изчил ислоҳотларга кўрк бағишламоқда. Албатта, бу каби ўзгариш ва ислоҳотлар эпкини Учқудуқ туманида ҳам бўй кўрсатмоқда.\nКўп йиллар давомида мослаштирилган бинода жойлашган туман тиббиёт муассасаси мутлақо янги кўринишда, замонавий асбоб-ускуналар билан жиҳозланган бинога кўчиб ўтганига ҳали кўп вақт бўлгани йўқ. 80 ўринли марказий касалхонада юқумли касалликлар, ички касалликлар, жарроҳлик, болалар, ҳомиладорлар хасталиги ва гинекология бўлимлари, шошилинч тиббий ёрдам, реанимация ҳамда туғруқхона бўлимлари кечаю-кундуз аҳолига хизмат кўрсатаётир. Бир вақтнинг ўзида 125 қатновга мўлжалланган марказий поликлиника, 7 та қишлоқ врачлик пункти самарали фаолият олиб бормоқда.\nЖорий йилнинг январь ойида фойдаланишга топширилган туғруқхона бўлими «Саломатлик – 3» лойиҳасида 255 млн.873 минг сўм маблағ ҳисобидан энг замонавий тиббий ускуналар билан жиҳозланди.\nМуассасанинг тез ёрдам бўлимида 3 та автомашина аҳолига хизмат кўрсатиб келаётган бўлса, улар сафига яна 3 та машина қўшилди. «Президент совғаси» бўлган УАЗ русумли тез тиббий хизмат кўрсатиш автомобили туманнинг йўлсиз, қумли йўлларида юришга ихтисослашгани билан ҳам аҳамиятлидир.\nШу ўринда, кўп тармоқли поликлиника қошида фаолияти йўлга қўйилган «Ижтимоий дорихона» хусусида тўхталиб ўтсак. Навоий вилояти «Dori-darmon» АЖ қарашли 6-сонли мазкур ижтимоий дорихона ва унинг 7 та қишлоқ врачлик пунктида шахобчалари ишлаб турибди. Аҳамиятлиси, 300 хилдан ортиқ дори-дармонлар «Damas» русумли кўчма дорихона орқали олис овулларга етказиб берилмоқда.\nСуратда: туман тиббиёт бирлашмаси ҳаётидан лавҳалар.\nСуратлар муаллифи: Тойлибой Утегенов


Бухоролик тадбиркор вилоят ҳокимлигини унга тегишли фабрика биносини тортиб олганликда айблади (ВИДЕО)\n18 сентябр 2019, Тошкент вақти: 04:09\nБухоролик тадбиркор Раҳим Ходжаев вилоят ҳокимлигини у хусусийлаштириб олган "Бухоро трикотаж фабрикаси" биносини тортиб олганликда айблади.\nТадбиркорнинг 11 июнь куни Озодликка арз қилишича, Бухоро вилоят ҳокимлиги унинг қонуний йўллар билан хусусийлаштириб олган фабрика биносини бошқа тадбиркорларга хатлаб берган.\nРаҳим Ходжаевнинг иддао қилишича, вилоят ҳокимлиги Олий Суднинг Бухоро шаҳри, Жўйбор кўчасида жойлашган трикотаж фабрикаси биносига эгалик бўйича унинг фойдасига чиқарган ажримини ҳам тан олмаётир.\nХусусийлаширилган корхоналарга кўмаклашиш ва рақобатни ривожлантириш давлат қўмитасининг Бухоро вилоят ҳудудий бошқармаси ходимига кўра, Раҳим Ходжаев мулкка эгалик қилишда меъёрий талаблар ва мажбуриятларни бажармаган.\nБинонинг янги эгалари эса, Озодлик билан суҳбатда фабрика биносининг буткул яроқсиз ҳолга келганини билдирди.\n1990 йилда ишга туширилган "Бухоро трикотаж фабрикаси" орадан тўрт йил ўтиб касодга учраган ва фабриканинг 2000 га яқин ишчиси ишсиз қолган эди.\nМулк эгасининг ўзгариши\n58 яшар Раҳим Ходжаевнинг айтишича, у 1994 йилда банкрот ҳолига келган фабрикани 2014 йилга қадар 1 миллион АҚШ долларига яқин маблағ сарфлаб, "корхона ишлаб чиқариш фаолиятини қайтадан тиклаш учун инвестиция кириш шарти билан" тўлалигича хусусийлаштириб олган.\n- Дастлаб давлатнинг 32 ,2 фоиз улуши ва сўнгра қолганларини тўлиқ хусусийлаштириб олдик. Ва бизга давлат ордер берди. Шу давлат улуши билан тахминан 1 миллион долларга яқин сарфладим, - дейди тадбиркор.\nЎз сўзининг исботи ўлароқ Раҳим Ходжаев Озодликка хусусийлаштириш ҳужжатлари, битимлар ва кадастр ҳужжатларини йўллади.\nХоджаевнинг фабрика биносига эгалик ҳуқуқини берувчи шартнома\nБироқ Раҳим Ходжаев "Бухоро трикотаж фабрикаси" вилоят ҳокими қарори билан 2018 йилда "Shofirkon Ekotextil" ширкати эгалари, тадбиркор ака-укалар Нодир ва Аъзам Муродовларга бериб юборилганини айтди.\n"Shofirkon Ekotextil" ширкати асосий ҳиссадори Аъзам Муродов "Бухоро трикотаж фабрикаси" биноси қаровсиз қолганини билдирди.\nУнга кўра, вилоят ҳокимлиги "сармоя киритиш шарти билан" фабрикани уларга хатлаб берган.\n- Бу жой 15 йилдан бери ташландиқ ҳолатда турибди. Ўша ерда иш бошладик. Шу ерни минг кишига мўлжалланган фабрика қиламиз, 8 миллион доллар сармоя киритамиз, - деди Аъзам Муродов.\nБухоролик тадбиркор хусусий мулки тортиб олинаётганидан шикоят қилади\nРаҳим Ходжаевнинг даъво қилишича, фуқаролик ишлари бўйича Бухоро туманлараро судининг 2018 йил, 19 июндаги ҳал қилувчи қарори ҳамда фуқаролик ишлари бўйича Бухоро вилоят суди кассация инстанциясининг 2018 йил, 11 декабрдаги ажрими билан унга тегишли фабрика биноси тортиб олинган.\nТадбиркор ушбу ажримлар устидан Ўзбекистон Олий Суди фуқаролик ишлари бўйича Судлов Ҳайъатига шикоят аризаси киритади.\n2019 йилнинг 11 мартида Судлов Ҳайъати назорат тартибида дастлабки икки суд инстанцияси ажримини бекор қилади.\nСудлов Ҳайъатига кўра, дастлабки икки суд ажримлари мулкдорнинг "ҳуқуқ ва манфаатига путур етказган".\nОлий Суд 11 мартда чиқарган ажрим\n"Мулкдордан мулк қийматини тўламасдан туриб, мулкини олиб қўйиш қонун талабларига зид эканлигига эътибор бермаган", дейилади Олий Суд ажримида.\nБироқ, тадбиркор Раҳим Ходжаев вилоят ҳокимлигини Олий суд ажримини эътиборга олмаётганликда айблади.\nАйни масала юзасидан Озодлик Бухоро вилояти ҳокимлигидан изоҳ ололмади.\nБироқ, Хусусийлаширилган корхоналарга кўмаклашиш ва рақобатни ривожлантириш Давлат қўмитаси Бухоро вилояти ҳудудий бошқармасининг ўзини таништирмаган ходимига кўра, Раҳим Ходжаев мулкка эгалик қилишда меъёрий талаблар ва мажбуриятларни бажармаган.\n"Бухоро вилоятида 3209 та ҳозиргача объект хатловдан ўтказилган. Бўш турган аввал хусусийлаштирилган объект негизида инвестиция лойиҳасини амалга ошириш таклифини билдирмаган 1226 та мулкдорнинг рўйхати солиқ органларига тақдим этилиб, уларга нисбатан солиқларни оширилган ставкалар бўйича ҳисоблаш чоралари кўрилди. Раҳим Ходжаев берилган имкониятдан унумли фойдаланиш ўрнига бир неча йиллардан буён ўзига тегишли бинодан фойдаланмасдан келган," деди мулозим.\nЎзбекистон Сенати 2012 йил 30 августда хусусий мулкка оид Қонунни маъқуллаган.\n"Хусусий мулкни ҳимоя қилиш ва мулкдорлар ҳуқуқларининг кафолатлари тўғрисида"ги қонуннинг 24-моддасига кўра, "давлат мулкини хусусийлаштириш жараёнида вужудга келган хусусий мулк дахлсиздир".\n"Хусусийлаштириш натижалари қайта кўриб чиқилмайди ва бекор қилинмайди" дейилган Қонунда.


Тожикистонлик жиноятчиларга энди БАА ҳам торлик қилади\n07 июл 2022, Тошкент вақти: 03:06\nТожикистон ва Бирлашган Араб Амирликлари ўртасида ҳуқуқий ҳамкорлик, жумладан, жиноятчиларни тутиш ва экстрадиция қилишга оид шартнома тожик парламенти томонидан ратификация қилинди.\nТожикистон Бош прокуратураси вакиллари бу ҳужжатнинг ратификация қилиниши ўта оғир жиноятларда қўли бор ва мамлакат ташқарисида яшириниб юрган тожик фуқароларини ватанга қайтаришга ҳуқуқий асос яратишини айтмоқда.\nСўғд вилоятидаги Исфара спиртли ичимликлар корхонаси собиқ директори Низомхон Жўраев ҳуқуқ-тартибот идоралари томонидан Тожикистон бош прокурори ўринбосари Толиб Бобоевни ўлдирганлик ва катта миқдордаги давлат мулкини талон-тарож қилишда айбланмоқда. Аммо у айни пайда БААда яшириниб юрибди.\nТожикистон бош прокурори ўринбосари Абдусами Дадабоев Н.Жўраев мамлакат ҳуқуқ-тартибот идоралари томонидан қидирилаётган ягона жиноятчи эмаслигини билдирди.\nУнинг айтишича, мамлакатдаги барқарорликни издан чиқаришга уринган ва ўта хавфли жиноятчилар рўйхатидан ўрин олган, халқаро қидирувга берилган Тожикистон собиқ бош вазири Абдумалик Абдуллажонов, Мудофаа вазирлиги масъули Маҳмуд Худойбердиев, “Халқ фронти” собиқ раҳбари Хўжа Каримов кабилар ҳам БААда яшириниб юрган бўлиши мумкин. БАА ва Тожикистон ўртасида кучга кирган шартнома эса уларни қўлга олиш ва жавобгарликка тортишни осонлаштиришга имкон берувчи муҳим ҳужжатдир.\nА.Дадабоев бу шартнома араб давлатларида тожикистонлик жувонларни жинсий қулликка сотган шахсларни экстрадиция қилиш имконини ҳам беришини билдирди.\n“Маълумотларга кўра, бундай жиноятчиларнинг аксарияти БААдан бошпана топган. Энди шартномани асос қилиб, биз бу жиноятчиларни ватанга қайтаришга киришамиз”,- деди А.Дадабоев.\nАйрим жамоат ташкилотлари ҳам Тожикистон ва БАА ўртасидаги шартномани ижобий баҳоламоқда.\n“Модар” нодавлат ташкилоти раиси Гулчеҳра Мирзоева ўз ташкилоти жинсий қулликка сотилган қизлар тақдири билан шуғулланишини ва кўп ҳолларда бу жиноятда қўли бор шахслар жазосиз қолаётганидан ташвишда эканини билдирди.\n“Жиноятчиларни тутиш ва экстрадиция қилишга доир ҳужжат тасдиқлангани ҳам ҳуқуқ-тартибот идоралари ва биз каби жамоат ташкилотлари иши учун қулайликлар яратиб беради. Жиноятчиларнинг қонун доирасида жазоланиши эса яхши натижаларга олиб келади”,- деди Г.Мирзоева.


"Узбечка"га Россия бозори ëпилиши мумкин\nРоссия Бош вазири мамлакат автомобил саноатини қутқаришга уринаëтган ҳозирги вазиятда¸ унинг ўзбек машиналарини сиқувга олиши эҳтимолдан йироқ эмас.\nРоссиядаги йирик автомобилсозлик ширкати раҳбарлари Бош вазир Владимир Путинга мактуб йўллаб, мамлакатга Ўзбекистондан импорт қилинадиган автомобиллар миқдорини чеклашни сўрадилар.\nРоссия ҳар йили “GM-Ўзбекистон” компаниясининг 10 турдан ортиқ автомобилларини импорт қилади. Россия оммавий ахборот воситаларининг ёзишича, “Нексия” ва “Матиз” Россияда энг кўп сотилаётган машиналардандир. Россиядаги йирик автомобил ишлаб чиқарувчи компаниялар “АвтоВаз” ва “Газ” ва автомобиллар савдоси билан шуғулланадиган “Соллерс” очиқ ҳиссадорлик жамияти раҳбарлари мамлакат Бош вазири Владимир Путинга мурожаат қилиб, бу автомобилларнинг Россияда сотилишини чеклашни талаб қилдилар ва ўз арзларини “қарснинг икки қўлдан чиқиши” билан изоҳлашмоқда.\nХўш, икки қўлнинг қайси бири қарсга ярамай қолди? Россиялик автомобил ишлаб чиқарувчилар ва сотувчилар бунда Ўзбекистон томонини айблашмоқда.\nРоссия автомобил ишлаб чиқарувчилар бирлашмаси директори ўринбосари Алексей Сереженкиннинг Озодликка айтишича, Россия Бош вазири Владимир Путинга йўлланган сўровга етарли асослар бор.\n- Мен шундай деб ўйлайман. Агар Ўзбекистон Россия автомобилларининг ўзида сотилишига қандайдир тўсиқлар қўяр экан, демак бунга қарши амалий жавоб керак. Албатта, бу ёмон. Биз иқтисодий ҳамкорлар эканмиз, демак барча шартномаларга тўлалигича амал қилиниши керак, дейди Россия автомобил ишлаб чиқарувчилар бирлашмаси директори ўринбосари Алексей Сереженкин.\nХўш, Ўзбекистон Россия автомобилларининг сотилишига қандай тўсиқ қўймоқда? Бу тўсиқлар ҳақида Путинга ёзилган мактубда айтилган.\n"Ўзбекистонда Россия автомобил заводларини тақдим этадиган фирмаларга валюта конвертацияси бутунлай тўхтатилди, хорижда ишлаб чиқарилган автомобилларни харид қилиш учун бериладиган кредитлар ман қилинди, импорт автомобиллари қўшимча йўл солиғига тортилмоқда".\nМактубда айтилишича, Ўзбекистон миллий пулининг эркин алмаштириладиган валютага конвертация қилинмаётгани оқибатида автомобил савдоси билан шуғулланадиган фирмалар ойлар мобайнида автомобил ишлаб чиқарувчи корхоналар билан ҳисоб-китоб қилолмаяпти. Ана шу сабабларни рўкач қилиб, Россия автомобил ишлаб чиқарувчилари Бош Вазирдан Россияда сотилаётган ўзбек автомобилларини миқдорини чеклашни талаб қилмоқдалар.\nБиз бу иддаоларга жавоб олиш мақсадида,“GM-Ўзбекистон” ёпиқ ҳиссадорлик жамиятига қўнғироқ қилдик. Ўз исми айтилишини истамаган мулозимга кўра, айни пайтда Россия автомобил ишлаб чиқарувчиларининг бу мактуби ва унда келтирилган иддаолар “юқорида” муҳокама қилинмоқда. Яқин кунлар ичида бу хусусда расмий баёнот тарқатилади. Мулозим фикрича, икки томонлама барча шартномалар қонун доирасида бажарилаяпти.\n- Ўзбекистон республикаси қонуни бўйича ҳамма нималар амалга оширилаяпти. Қонун ҳаммага битта. Ҳеч қанақа қонунни четлаш бўлгани йўқ¸ дейди GM-Ўзбекистон” ёпиқ ҳиссадорлик жамиятининг мулозими.\nЎзбекистондаги “ЎзДЭУ” акцияларини шу йил“GM-Ўзбекистон” ёпиқ ҳиссадорлик компанияси сотиб олган эди. Бу компания ишлаб чиқараётган автомобилларнинг асосий қисми Россияга экспорт қилинади. Ўзбекистон Давлат статистика қўмитаси берган маълумотга кўра, шу йилнинг тўққиз ойи мобайнида яқин 145 мингта автомобил ишлаб чиқарилган. Россия Европа бизнеси бирлашмаси маълумотига кўра, ўтган 10 ой давомида Россияда 23 мингта “Нексия” ва 20 мингга яқин “Матиз” автомобиллари сотилган.\nРоссиядаги меҳнат муҳожирларининг айтишларича, Ўзбекистонда ишлаб чиқарилган автомобиллар Россияда анча арзон нархда сотилади.\n- Россияда машиналар Ўзбекистонга қараганда анча арзон. Ўзимизда чиқади шу машиналар¸ лекин ўзимизга қимматга сотилади. Нимага десангиз¸ билмайман¸ доставкаси билан десам¸ наоборот бу ерда қиммат тушиши керак. Мана Матизни олайлик. Матиз ўзимизда 11000 доллар дейлик. Шуни ҳам навбатда туриб¸ ака-ука қилиб оласиз. Мана яқинда менинг жиянларим олди. 11000 га ўзимизда олди. Бу ерда айниқса Ленинград ва Москваларда¸ мана яқинда фирманинг ҳисобидан командировка билан бориб келдик¸ магазинларда 7500 доллардан Матизлар турибди. 100 литр бензини билан подаркаси ҳам бор. Қизиқиб кўрсам¸ Ўзбекистонда чиқаëтган шунақа машиналар кўп. Нархи анчагина фарқ қилади.\nМана мен уч йилдан бери шу қишлоқда яшайман. Шу қишлоқдаги бир рус Нексия сотиб олдида. Қўшни энди. Мен қизиқиб “Қанчага олгансан?” деб сўрасам¸ “Автосалондан 8000 долларга олганман” деди. Ўтган йил олган. Мен келаëтган пайтимда битта танишим Нексия-2 машинасини олди. У менга “2000 шапка бериб олганман” деб айтди¸ дейди Россиядаги меҳнат муҳожири.


U-23 ОЧ саралаши: Ўзбекистон ёшлар терма жамоаси Непални мағлубиятга учратди\n18.07.2017 07:59 | Терма жамоалар\nРавшан Ҳайдаров бош мураббийлигидаги Ўзбекистон U-22 терма жамоаси БААнинг Ал-Айн шаҳрида давом этаётган U-23 ОЧ саралаш турнири “D” гуруҳи 2-турида Непал ёшларига қарши баҳс олиб борди.\nМазкур учрашувда Достонбек Турсунов ва Азизжон Ғаниев томонидан киритилган голлар Равшан Ҳайдаров жамоасига ғалаба келтирди. Турнинг иккинчи ўйинида мезбон БАА ёшлар термаси Ливанни 1:0 ҳисобида таслим қилди.\n17 июль, душанда\nНепал – Ўзбекистон 0:2 (0:1, 0:1)\nНепал: Алан Неупане, Гаураб Будатоки, Ананта Таманг, Камал Шреста, Пужан Уперкоти, Бимал Гартимагар, Гурунг Хеман, Анжар Биста, Бишвас Шреста, Суман Лама,Динеш Ражбанши.\nЗахира: Кишор Гири, Нираж Баснет, Амит Таманг, Хемант Тапа Магар, Теж Таманг, Сунил Бал, Санжок Раи, Лахман, Баснет Бибек, Ашок Барал, Шринг Гурунг, Дона Тапа.\nЎзбекистон: Ботирали Эргашев, Ислом Қобилов, Акрамжон Комилов, Достонбек Турсунов, Аббос Отахонов, Хуршид Ғиёсов, Жасурбек Яхшибое, Абдужамол Исроилов, Жавоҳир Сиддиқов, Забиҳилло Ўринбоев, Бобур Абдихолиқов.\nУчрашувдан сўнг Ўзбекистон U-22 терма жамоаси бош мураббийи Равшан Ҳайдаров ўйин ҳақида ўз фикрларини билдирди.\n“Непал дастлабки ўйинда 5 та гол ўтказиб юборганидан кейин ҳимоявий ўйинга эътибор қаратиб, биз билан ўйинга яхши тайёрланди. Ўйин назоратини қўлга олганимизга қарамай, кўплаб вазиятлардан фойдалана олмадик. Непалнинг ҳимоя чизиғи ва дарвозабони яхши ўйнади. Шогирдларимнинг хатти-ҳаракатидан фахрланаман, аммо хатоларни таҳлил қилиб, БААга қарши ўйинга тайёрланамиз”, – деди Равшан Ҳайдаров.


Қозоғистон Қирғизистон билан ҳарбий разведкага оид битимни тасдиқлади\nКузатувчиларга кўра, келишув Марказий Осиё мамлакатларининг ўзаро ҳамкорлигини янада мустаҳкамлаш йўлида муҳим қадам бўлади.\n22 март куни Шарқий Қозоғистон вилоятидаги машғулотларда иштирок этаётган қозоқ ҳарбийлари. (Қозоғистон мудофаа вазирлиги)\nОЛМАОТА – Қозоғистон ҳукумати Қирғизистон билан ҳарбий разведка бўйича ҳамкорлик келишувини тасдиқлади, у Марказий Осиё мамлакатларининг ўзаро муносабатлар ва минтақавий хавфсизликни мустаҳкамлаш йўлидаги ҳаракатларини акс эттиради.\nҲужжат илк бор ўтган йилнинг июль ойида Қирғизистон Бош штаби бошлиғи, генерал-майор Райимберди Дуйшенбиев ва Қозоғистоннинг ўша вақтдаги мудофаа вазири, генерал-полковник Сакен Жасузаков томонидан имзоланган эди. Бу Қозоғистон ҳарбий делегациясининг Қирғизистонга илк расмий ташрифи бўлди, деб хабар беради КазТАГ.\nҚозоғистон ҳукумати келишувни 16 май куни маъқуллаган.\nКелишувга мувофиқ, икки мамлакат ўртасида муҳим масалалар бўйича разведка маълумотлари ва экспертлар баҳолари, шунингдек, хавфсизликка таҳдид туғдирадиган террорчилик ва бошқа ташкилотларга оид маълумотлар алмашинуви йўлга қўйилади.\nҚирғизистон президенти Сооронбай Жеенбеков ўтган йилнинг 25 июль куни Бишкекка ташриф билан келган Қозоғистоннинг ўша вақтдаги мудофаа вазири Сакен Жасузаковни қабул қилмоқда. (Қозоғистон мудофаа вазирлиги)\nҲужжат шунингдек, замонавий чақириқ ва таҳдидларга қарши кураш бўйича ҳамкорликдаги саъй-ҳаракатларни ҳам ўз ичига олади.\nҲамкорлик шартларига мувофиқ, икки мамлакат умумий фойдаланишда бўлган ҳарбий разведка маълумотларини ҳимоя қилиши, ахборотни бир-бирига қарши ишлатмаслиги ва уни ўзаро келишмасдан учинчи томонларга бермаслиги талаб этилади.\nКелишув дастлабки беш йил мобайнида амал қилади ва томонлардан бири уни бекор қилиш ниятини билдирмаса, кейинги беш йиллик муддат учун автоматик равишда янгиланади.\nМинтақавий хавфсизликни кучайтириш\nИкки мамлакат мудофаа вазирликлари ва хавфсизлик идоралари бунгача ҳам, жумладан, терроризмга қарши курашда ҳамкорлик қилганлар, дейди олмаоталик истеъфодаги армия майори Даурен Оспанов.\n«Юқори даражадаги мазкур келишув ўзаро ҳамкорликка янги расмий мақом берилганини англатади, мақсад – ҳамкорликнинг барча шартларини тартибга солувчи ҳуқуқий асос яратиш», деди у.\nТерроризм ва экстремизм таҳдидлари Қозоғистон ва Қирғизистон учун тобора долзарб бўлиб бормоқда, дейди сиёсат ва хавфсизлик бўйича мутахассис, бишкеклик Эдил Осмонбетов.\nХавф фақатгина Сурия ва Ироқни тарк этиб, қайта фаолият бошлашга уринаётган «Ислом давлати» жангарилари тўпланган Афғонистонда эмас, балки фуқароларининг радикаллашув хавфи мавжуд бўлган Марказий Осиё мамлакатларида ҳам мавжуд, деди у.\nҚозоғистон ва Қирғизистон ўртасида ҳарбий разведка шартномаси Марказий Осиё давлатлари ўртасида яқин ҳамкорлик ўрнатиш йўлидаги муҳим қадамдир, деди Осмонбетов.\n«Бу бирлашган геосиёсий минтақа яратиш ва минтақавий хавфсизликнинг умумий кун тартибини шакллантиришимиз учун яхши имконият», деди у.\nҚозоғистон мудофаа вазири совет давридан бери илк маротаба Бишкекка ташриф буюрди


Эрон президенти номзодларнинг сайловдан четлаштирилишини танқид қилди\nЭрон президенти кейинги ой бўлиб ўтадиган парламент сайловларида иштирок этишни истаган номзодларнинг оммавий равишда четлаштирилганини танқид қилди. Президент номзодларнинг четлаштирилиши бу сайловни маъносиз қилиши мумкинлигини айтди.\nЎзини мўътадил сиёсатчи ўлароқ тақдим этувчи Ҳасан Руҳонийнинг бу шарҳлари у ва Исломий республикадиги муҳим идораларга етакчилик қилувчи радикаллар ўртасида юзаган келган тангликлардан даракдир.\nРуҳонийнинг бу чиқишига Конституция ҳимоячилари кенгаши томонидан 26 февраль куни бўлиб ўтадиган сайловда иштирок этишни истаган номзодларнинг тахминан 60 фоизининг дисквалификация қилингани туртки бўлди.\nКелаётган сайловда Эрон парламентидаги 290 ўриннинг бир нечасини эгаллашга умид боғлаётган ислоҳотчилар ўз номзодларининг атиги 1 фоизига сайловда иштирок этишга изн берилганини билдиршди.\nХабарларга кўра, 21 январь куни Теҳронда бўлиб ўтган учрашувда Руҳоний “Сайловда битта фракция иштирок этадиган бўлса, унда нега сайлов ўтказяпмиз?” деган.\nЯна бир ислоҳотчи сиёсатчи Ҳусайн Мараший 3 000 ислоҳотчи номзоднинг атиги 30 нафари сайловда иштирок эта олишини билдирди.\nЭрон парламенти, яъни Мажлисига ҳар тўрт йилда бир марта сайлов ўтказилади. Мажлис янги қонун лойиҳаларини ишлаб чиқиши, уларни муҳокама қилиши мумкин. Бу қонунлар кучга кириши учун уларни президент расмий равишда маъқуллаши зарур.\nАммо амалда Конституция ҳимоячилари кенгаши каби ташкилотлар қайси қонунлар қабул қилиниши ва сайловларда ким иштирок этишини ҳал қилишда муҳим роль ўйнайди. Конституция ҳимоячилари кенгашининг олти руҳоний ва олти ҳуқуқшуносдан иборат аъзоларини сайловчилар танламайди.\nКенгаш нима учун бунчалик кўп номзодни сайловдан четлатишга қарор қилган номаълум. Аммо кенгаш бундан аввал ислоҳотчи номзодларни ҳамда исломий тизим ёки олий раҳбар Оятуллоҳ Али Хоманаийга содиқ эмас, деб кўрилган номзодларни сайловлардан четлатган ҳоллар кўп кузатилган. Ислоҳотчилардан ташқари айрим консервативлар ҳам сайловдан четлатилди. Булар орасида мухолифатчиларнинг уй қамоғига олинишини танқид қилган ҳуқуқшунос Али Мотаҳарий ҳам бор.\n21 январь куни губернаторлар ҳамда сайлов расмийлари олдида чиқиш қилган Руҳоний “Парламент битта фракция эмас, бутун халқнинг уйидир”, деди.\n“Халқ уйи миллатимизни чиндан ўзида акс эттиришига, халққа тегишли бўлишига изн берайлик”, дея сўзини давом эттирди президент.\nДисквалификация қилинганлар арзланишлари мумкин. Кейинги кунларда Эрон матбуотида айрим четлатилган номзодларнинг арзлари чоп этилди.\nСобиқ маданият вазири, президентликка номзод Мустафа Моин унинг сайловдан четлатилгани Эрон конституцияси ҳамда миллий қизиқишларига зид эканлигини айтди.\nХабарларга кўра, Руҳоний президент ёрдамчиси Эшағ Жаҳонгирийга номзодларнинг ман қилинишини Конституция ҳимоячилари кенгаши билан муҳокама қилишни буюрган. Радикаллар тарафдори, таниқли сиёсий танҳлилчи Амир Моҳеббиян эса Руҳоний олий раҳбардан ёрдам сўраши мумкинлигини айтди.\nFararu.com янгиликлар сайтида ёзилишича, Моҳеббиян “Руҳоний ўз обрўсидан фойдаланиши мумкин. Масалан, ўз статусидан фойдаланиб, раҳбардан дисквалификацияларни кўриб чиқишни сўраши мумкин. Аммо унинг илтимоси бажариладими, йўқми – бу бутунлай бошқа масала” деган.\nТеҳронлик яна бир сиёсий таҳлилчи Садеғ Зибакалам бунчалик кўп номзоднинг четлатилиши ҳатто “мўътадил консервативларни” ҳам хавотирга солаётганини айтди.\nПрезидентликка собиқ номзод, ислоҳотчи сиёсатчи Реза Ареф ман қилинган номзодларнинг айримларига рухсат берилишига умид қилишини айтди. Ареф номзодлигини Конституция ҳимоячилари кенгаши мунтазам равишда маъқуллаб келаётган саноқли ислоҳотчиларнинг биридир.\n“Конституция ҳимоячилари кенгаши ва бошқалар билан яхши муҳокамаларни ўтказиб келяпмиз. Дисквалификациялар қайта кўриб чиқишилишига умид қиламан”, деган Ареф. Мазкур ойнинг бошида Хоманаий барча Эрон фуқароларини, ҳатто уни ёки исломий тизимни маъқулламайдиганларни ҳам февралда бўлиб ўтадиган сайловда иштирок этишга чақирди.\nСайлов давомида яна мамлакатнинг навбатдаги олий раҳбарини белгиловчи Мутахассислар ассамблеясига аъзо бўлишни истовчиларга ҳам овоз берилади.


Нега муслималар саратон касалига камдан-кам чалинишади? | Muslimaat.uz\nМанзилингиз:Муслимаат»Муслима»Нега муслималар саратон касалига камдан-кам чалинишади?\nBy Muslimaat on\t Dekabr 6, 2011 Муслима\nАборт (болани олдириш) оралиғи жуда юқори. Россия статистика маълумотларига кўра, бу мамлакатда аборт энг кўп тарқалган туғишни чеклаш воситаси ҳисобланади. Ҳозирги пайтда Россияда бир туғилишга тўрт аборт тўғри келади.\nТуғилишнинг жуда камлиги бир қатор Оврупа мамлакатларини аҳолининг батамом қирилиб кетиши хавфини туғдиради. Бу ўринда иш фақат ижтимоий ва моддий муаммоларда эмас: Оврупа иттифоқи мамлакатларида бола туғиш ва уни боқиш учун бериладиган пулга бемалол ишламасдан яшаса бўлади. Асосий муаммо шундаки, Оврупа аёллари ўзларига хизматда юксалишни (карьера) асосий мақсад қилиб, кўпинча асосий вазифалари – бола туғишни эсдан чиқариб қўйишади. Аксар ёш оналар орасида кўкрак билан эмизиш оммалашмаган.\nКўпчилик кичкинтойларни кўкрак билан эмизишни зерикарли (чарчатадиган) иш деб ҳисоблайди: қадди-қоматига футур етиши, уйга доим боғланиб қолиш хавфи ва ҳоказо баҳоналар ҳам бор. Ахир навбатдаги эмизишни буви ёки энагаларга топшириб бўлмайди-ку! Шунинг учун ҳам аксари замонавий оналар сўрғичли шишани боласининг саломатлигидан афзал кўрадилар. Саноат ҳам ишловчи аёлларнинг муаммоларига бефарқ қараб ўтирмади: ҳамиша яхшиланиб борувчи ва кўкрак сутининг ўрнини босувчи ҳар хил аралашма-қоришмалар заминимизда кўпайгандан кўпаймоқда. Аммо орзиқиб кутилган «ишни енгиллатиш» билан бирга оналарга кўкрак бези саратонини ва болакайларга эса тошмалар билан бозиллашни (аллергия) ҳам олиб келди.\nЗўриқиш (стресс) ўз табиатига кўра гормонларга боғлиқ бўлгани учун ҳам, айнан аборт, кам туғиш ва кўкрак билан эмизишдан воз кечишлар шундай гормонал бузилишларга олиб келади. Маълумки, гормонал ўзгаришлар кўкрак саратон касалини келтириб чиқарадиган сабаблардан биридир.\nИсломда аборт қатъий ман қилинган (она ҳаётига хавф туғдирган ва яшай олмайдиган ҳомила ҳақида ишончли қўйилган ташхис истисно ҳолати ҳисобланади, ҳатто шунда ҳам аборт ҳомила 120 кунлик бўлганидан кейин қилинмаслиги керак) ва чин иймон эгаси бўлган аёл онгли равишда Аллоҳ қонунини ҳеч қачон бузмайди.\nИсломда кўп бола туғиш маъқулланади.\nМусулмонлар уммати кўпайиб бориши керак, чунки Расулуллоҳ соллаллоҳу алайҳи васаллам қиёмат куни уларнинг бошқа умматлардан кўплиги билан фахрланадилар. Қуръони карим: «Ким эмизишни батамом қилишни ирода қилса, оналар фарзандларни тўлиқ икки йил эмизадилар», дейди (Бақара сураси, 233-оят).\nСурункали зўриқишлар ривожининг олдини олишнинг энг ишончли воситаси мунтазам хотиржамлик, ташқи дунёдан узилиш ва ички дунёга кўпроқ эътибор беришдир. Мусулмонлар ҳаётида ички дунёга эътибор бериш кунлик ибодатлар билан амалга оширилади. Кўпгина ёш оналар меъёрида ухлаш ва овқатланишга вақт етишмаслиги баҳонасида намозларини ҳам қолдира бошлашади. Аммо аёл киши намозини қолдирар экан, Аллоҳнинг ёрдамидан ўзини мосуво қилган бўлади. Намозга туриб, Парвардигорга сиғинишга чоғланар эканмиз, бир неча дақиқага уй-рўзғор юмушларидан тўла узиламиз. Ибодатга бағишланган дақиқалар – зўриқиш ва чарчоқнинг энг яхши давосидир.\nАллоҳ таоло аёл-она зиммасига бола туғишдек шарафли мажбуриятини юклаган экан, шубҳасиз, улар муҳаббат, ғамхўрлик ва ҳурматга лойиқдирлар. Кичкина одамни дунёга келтириш қанчалик машаққат ва сабр талаб қилишини биладиганлар ҳеч қачон оила бекаси бўлишни хорловчи ва номуносиб машғулот дея олмайди. Биз, шифокорлар, чақалоқнинг дунёга келиш мўъжизасини, деярли, ҳар куни кузатганимиз учун ҳам бу ҳақда бошқалардан кўра кўпроқ биламиз. Оддий одамлар ўнгланмас фалокат деб ҳисоблайдиган ҳолатларга шифокорлар хотиржам қарашади. Туғруқхонадаги шароит доимо осойишта: Раҳмонова каравоти, шифокор ва акушерларнинг майин овозлари, ҳатто туғаётган аёлнинг қичқириқлари ҳам «тиббий шароит»га мос келади. Албатта, аёл киши оғриқ чекаётганини ҳамма тушунади, аммо ҳар биримиз бусиз фарзанд туғилиши мумкин эмаслигини билган ҳолда бу оғриқларни табиий, зарурий жараён деб қабул қиламиз. Туғруқ вақтида иштирок этмаганлар ҳеч қачон энди дунёга келган чақалоқнинг қанчалар ожиз ва ночор эканини билишмайди. Чақалоқ туғилиши билан бир неча сония қунишиб жим қолади. Бир неча сония ўтгачгина, унинг янги ҳаёт таваллудидан хабар бериб қичқирганини эшитамиз. Бу лаҳзалар ҳеч кимни – нафақат онани, балки фарзанд туғилишига алоқаси бор ҳар бир инсонни ҳам бефарқ қолдирмайди.\nВа айнан шу вақтда аёлнинг барча дард, оғриқ ва кўз ёшларига фақат шу қичқириқни эшитиш учунгина бардош берганини тушуниб етасиз. Кўп ойлар мобайнида она чақалоғини эмизиш учун уйқусини бузади, ҳорғин қўлларида кўтариб соатлаб алла айтади, овутади, касаллигида ҳамма нарсадан кечиб парвариш қилади. Кейинчалик бола ўсиб ва ривожланиб бораркан, жажжи тананинг нафақат жисмоний талабларини, айни пайтда вояга етаётган инсоннинг маънавий эҳтиёжларини қондириш учун янада кўпроқ куч талаб этилади. Болани Ислом руҳида вояга етказиш учун ҳам жуда кўп куч, сабр ва илм талаб қилинади.\nБиз, мусулмонлар, боласини қорнида кўтарган, туққан ва тарбиялаб вояга етказган ва бунда сабр-бардош кўрсатиб, Аллоҳнинг тақдирлашидан умид қилган аёл Парвардигорнинг энг олий мукофотига муносиб эканига ишонамиз. Бу қуйидаги ҳадисларда ўз тасдиғини топган:\n«Бир киши Расулуллоҳ соллаллоҳу алайҳи васаллам ҳузурларига келиб:«Эй Аллоҳнинг Расули, одамлар ичида яхшилик қилишимга ким ҳақлироқ?» деди. «Онанг», дедилар. «Сўнгра ким?» деди. «Онанг», дедилар. «Яна ким?» деди. «Онанг», дедилар. «Яна ким?» деди. «Отанг», дедилар». (Бухорий ва Муслим)\nОналарни қандай ажр-савоблар кутаётгани ҳақида айтилган бошқа ҳадислар ҳам бор.\nПарвардигор жорий қилган қонунлар инсонларни ҳимоя қилади ва уларга фақат яхшилик келтиради. Исломда аёл энг аввало онадир ва ҳеч қандай турмуш муаммолари унинг оила қуриш истагига таъсир ўтказа олмайди. Дарҳақиқат, муслиманинг аҳволи қайси тарафдан олиб қарасангиз ҳам, ҳамиша гўзал. У– она ва уйдаги ўчоқбошининг бекаси, у Аллоҳнинг амрини бажаради, қайтарганларидан узоқлашади, вазифасини ва эрининг истакларини бажаришга ҳаракат қилади. Аллоҳ қонунларини бажараётган мусулмон аёл ўзининг танасини қўрқинчли касаллик – кўкрак бези саратонидан ҳимоялаб ўз саломатлиги ҳақида ҳам қайғуради. Қандайдир сабабларга кўра оила қура олмаган ёки фарзандли бўла олмаган аёлларни ҳам ёдда тутишимиз керак, улар ҳам ҳурматга лойиқдирлар. Иншааллоҳ, улар сабрлари эвазига мукофот сифатида боқий дунёда уларга катта оила ато қилинади.\nАллоҳнинг қонунларига амал қилиб келса-да, аммо бу касалликка чалинган аёлларга уларни умидлантирувчи бир-икки сўз айтмоқчиман. Замонавий фанга саратондан шифо топиб кетилган ҳодисалар маълум. Аллоҳ таоло иродаси билан, касалликнинг илк босқичларида саратонни самарали даволаса бўлади.\nҲаммангизга сиҳат-саломатлик тилайман!


Ўзбекистон ишлатадиган коронавирусга қарши вакцина хавфсизми? - Zamin.uz\n16:13 / 08.03.2021\nЮртимизда ҳам жорий йил коронавирус инфекциясига қарши аҳолини оммавий эмлаш жараёни ўтказилиши режалаштирилмоқда. Шу боис ҳам, ССВ матбуот хизмати вакциналар пандемияни тўхтатишга қодирми? У ўзи нима учун керак? Коронавирусга қарши вакцина хавфсизми сингари саволларга Санитария-эпидемиологик осойишталик ва жамоат саломатлиги хизмати бошлиғи ўринбосари Нурмат Отабеков билан суҳбат ўтказди.\n— Олимларнинг таъкидлашича, касаллик юқишининг эпидемик жараён занжирини узиш учун аҳолининг камида 60-70 фоизида иммунитет мавжуд бўлиши керак, — дейди Н. Отабеков. — Бунинг қанчалик тез содир бўлиши кўпгина омилларга боғлиқ. Хусусан, вакциналарнинг самарадорлиги қанчалик тез исботланиши, ЖССТ томонидан тасдиқланиши, ишлаб чиқарилиши ва етказиб берилиши ҳамда эмланувчи аҳоли қатламининг шакллантирилиши кабиларга ҳам боғлиқ.\n“COVID-19” ни келтириб чиқарадиган вирус жуда осон юқади. Фикримизча, аҳолининг 60-70 фоизида ушбу касалликка қарши иммунитетни шакллантирмай туриб, унга қарши самарали кураша олмаймиз. Шу ўринда дунё бўйича касалланганларнинг 3-5 фоизи вафот этганлигини, улар орасида яқинларимиз ҳам бўлиши эҳтимоли мавжудлигини эсимиздан чиқармаслигимиз лозим.\n— Ўзбекистон Жаҳон соғлиқни сақлаш ташкилоти (ЖССТ) томонидан самарадорлиги тан олинган, хавфсизлиги кафолатланган ва фавқулодда ҳолатларда коронавирус касаллигига қарши эмлаш учун ишлатишга тавсия этилган вакциналардан фойдаланади. «Замин» янгиликларини «Вконтакти»да кузатиб боринг\n7-03-2021, 13:35, Жамият\n6-03-2021, 18:09, Жамият\n16-02-2021, 00:30, Жамият\n20-01-2021, 14:38, Жамият\nНурмат Отабеков: Аҳолининг 70 фоизида коронавирусга қарши иммунитет шакллантира олсак, пандемияни енгамиз\n28-12-2020, 08:17, Жамият\nНурмат Отабеков пандемияни енгиш йўлини айтди\n27-12-2020, 15:07, Жамият\nЯнгиликлар » Жамият » Ўзбекистон ишлатадиган коронавирусга қарши вакцина хавфсизми?


Ироқда Америка ҳарбийлари Саддам Ҳусайн тарафдорларини қўлга олиш бўйича кенг кўламдаги қидирув ишларини олиб бормоқдалар.\n19 апрел 2021, Тошкент вақти: 05:25\nАмалиëт Бағдод ғарбидаги Фаллуджа шаҳрида ўтказилмоқда.\nФаллуджада Саддам тарафдорлари жуда кўплиги айтилмоқда. Кейинги пайтда бу шаҳарда Америка ҳарбийларига тажовуз қилиш ҳоллари кўпайган.\nҲарбийларга кўра Ироқда мамлакат ҳарбий – ҳаво кучларининг собиқ қўмондони Ҳамид Раджа Шала ал-Тикритий қўлга олинган.Тикритий 55 кишилик қидирув рўйҳати бўйиича қўлга олинган 31инчи шаҳс бўлди.


Гриппга қарши эмлаш коронавирусдан ҳимоя қиладими? Мутахассис жавоб берди — Sof.uz\n4.09 16:54 700 Тиббиёт\nБугун АОКА ҳузуридаги штабда Коронавирусга қарши кураш штаби аъзоси Барно Абдусаматова иштирокида брифинг ўтказилди. Брифингда аҳолидан келган муҳим саволларга жавоб қайтарилди.\nСавол: Гриппга қарши эмлаш коронавирусдан ҳимоя қиладими?\nЖавоб: Covid-19 ва грипп ўзаро ўхшаш белгиларга эга бўлиб, ёши катта инсонларга ҳамда юрак ва ўпка хасталиклари каби сурункали касалликларга чалинганлар учун қаттиқ таъсир қилиши мумкин.\nУшбу вакцина одамларни Covid-19дан ҳимоя қилмайди, у гриппни ривожланиш хавфини камайтиради, шунингдек, грипп билан боғлиқ асоратлар, жумладан касалхонага жойлаштирилиш ва ҳатто ўлим хавфини камайтиради.\nГрипп эмлаш коронавирус


Филиппин ўзбекистонликлар учун визани бекор қилди, бироқ… « Ўзбекистон Халқ Ҳаракати\nФилиппин ўзбекистонликлар учун визани бекор қилди, бироқ…\n19 April 2014 - 12:43\nФилиппин Ўзбекистон ва Марказий Осиё бошқа мамлакатлари билан мавжуд виза режимини бекор қилди.\nБу борада Филиппин Ташқи ишлар вазирлиги расмий сайтида билдирилди.\nБундан буён ўзбекистонликлар ва Марказий осиёлик бошқа фуқаролар Филиппинга визаси кириш ва ўттиз кун ичида бу мамлакат ҳудудида бемалол визасиз юришлари мумкин.\nФилиппин Ташқи ишлар вазирлиги янги қарордан кўзланган мақсад мамлакатда туризм соҳасини ривожлантириш ва Марказий Осиё мамлакатлари билан инвестиция муҳитини яхшилаш эканини маълум қилган.\nАйни пайтда Филиппинга фуқаролари визасиз кириш имконига эга бўлган мамлакатлар сони 157 тага етгани айтилади.\nМаълумки, шу йил феврал ойи ўрталарида Чехия Республикаси Ўзбекистон фуқароларига транзит авиация визасини бекор қилган эди.\nҚарорга мувофиқ ўзбекистонликлар Чехия халқаро аэропортларининг транзит залларида бўлиши учун улардан транзит авиация визаси талаб қилинмайди.\nАснода дунёнинг яна бир давлати – Филиппин ўз ҳудудига кириш истагида бўлган Ўзбекистон фуқароларига қулайлик берганига оид хабар ўзбекистонликларни қувонтирмаётгани сезилади.\n“Негаки ўша давлат визасиз киришга имконият бергани билан бизнинг Ўзбекистондан ташқарига чиқиш жуда қийин. Ҳамма томонга тўсиқ қўйиб ташланган, чиқиш визаси олиш сўнгги пайтлар деярли имконсиз бўлиб қолаяпти, ҳар баҳона билан чиқиш визаси берилмаяпти”, дейди ўзини Валижон деб таништирган бухоролик суҳбатдошимиз.\nШу йил бошларида Сурхондарё вилояти чегара туманларида яшовчи фуқаролар паспортига юмалоқ муҳр босилмаётгани ва бу эса ўша ҳудуд аҳолисининг хорижга чиқишини чеклаб қўяётгагани хабар қилинганди.\nАйни мавзуда хориж матбуотига интервью берган саросиёликлар паспортига чиқиш визаси муҳри босилмаётгани сабабли ишлаш учун Россияга кетолмаётганидан шикоят қилган эдилар.\nСурхондарё Ички ишлар бошқармаси ходимлари чегарабўйи аҳоли учун чиқиш визасини бериш республика МХХ си қарори билан вақтинчалик тўхтатилганини билдирганди.\nЎзбекистон мустақилликка эришган ўтган давр мобайнида дунёнинг бирор давлати билан виза режимини бекор қилгани ё бўлмаса соддалаштиргани умуман кузатилмаган.\nАксинча, дейди мустақил кузатувчилар, Ўзбекистон ён қўшнилари, жумладан Тожикистон билан мавжуд бир томонлама виза режимини кучайтирган, бунинг ортидан икки қўшни республика аҳолсининг борди-келдиси маълум даражада чегараланган.\nДунёда хорижга чиқиш учун махсус чиқиш визаси сақланиб қолган иккита мамлакат мавжуд. Булар Шимолий Корея ва Ўзбекистондир.


16:57 / 17.05.2019 12885 Ўқиш режими + -\nБугун, 2019 йил 17 май куни янги Шайх Муҳаммад Содиқ Муҳаммад Юсуф номидаги жоме масжидида илк жума намози ўқилди. Жума мавъизаси «Закот бериш – буюк ибодат!» мавзусига бағишланди.\nЖума намозидан аввал ушбу масжиднинг имом хатиби Исмоил Муҳаммад Содиқ мавъиза қилди. Унда «Закот», «Қуръон оятлари» ва Пайғамбаримиз соллаллоҳу алайҳи васалламнинг суннатлари ҳақида сўз борди.\nХусусан, Қуръони каримда закотнинг фарзлиги ва унинг фазилатлари ҳақида бир неча ояти карималар нозил бўлган. Қуръони каримда «закот» сўзи ўттиз мартадан ортиқ келган бўлса, шундан йигирма еттитасида у намоз билан бирга зикр қилинган.\nМавъизадан сўнг илк жума намози адо этилди. Шунингдек, мажмуага юртимизнинг чекка ҳудудларидан ҳам зиёратчи меҳмонлар ташриф буюришди.\nАллоҳ таоло ўқилган жума намозини хайрли қилсин!


Одил Аҳмедов: “Хайрлашув учрашувимни “Пахтакор” ёки “Навбаҳор” стадионидан бирида ўтказаман”\nЎзбекистон миллий терма жамоасига Сречко Катанецнинг тайинланиши борасидаги баҳс-мунозаралар, мутахассислар фикри ҳали ҳамон тингани йўқ.\nБиз шу ўринда терма жамоамизнинг собиқ сардори Одил Аҳмедовнинг ҳам фикрларини билишга қизиқдик.\n- Терма жамоамизга Сречко Катанецнинг бош мураббий бўлаётганидан хабарингиз бор. Бу борадаги дастлабки фикрлар қандай бўлди?\n- Тўғриси, Сречко Катанец ҳақида кўп маълумотим йўқ. Ўзбекистон терма жамоасининг Ироқ термасига қарши ўтказган сўнгги ўртоқлик учрашуви пайтида словениялик мураббий борасида тушунчага эга бўлгандим. Очиғи, бошқа нарса билмайман.\n- Умуман олганда, маҳаллий ёки хорижлик мутахассис тайинланиши ҳақида кўп муҳокамалар бўлди. Сизнингча, терма жамоани ким бошқариши керак: хорижликми ёки маҳаллий мураббий?\n- Менинг фикрим, терма жамоада хорижлик мураббий ишлагани яхши. Чунки ҳозирда бизнинг маҳаллий мураббийларимиз жамоани олий мақсад йўлида тайёрлашга етарли тажрибага эга эмас деб ўйлайман.\n- Сречко Катанецнинг штабида ўзбекистонлик мураббий бўлгани қанчалик яхши?\n- Яхши эмас, шарт! Боиси қачондир, кун келиб терма жамоани маҳаллий мураббийларга беришга тўғри келади. Агарда хорижлик мураббийни олдида тажриба ва малака тўпласа, кейинчалик бемалол ишлай олиши мумкин.\n- Айтайлик, маҳаллий мутахассис хорижий мураббий штабига киритилди, кейин ўзи яхши билган ва таниган футболчиларни кўпроқ термага чақирилишига ҳаракат қилсачи?\n- Яхши ва юқори савиядаги бош мураббий бунга ҳеч қачон йўл қўймайди. Чунки натижа учун у жавоб беради. Футболчининг фарқига бора олади.\n- Айни пайтда нима учун Ўзбекистонда эканлигингиз кўпчилик учун қизиқ?\n- Хитой чемпионатида жуда катта танаффус юзага келган. Бу Хитой терма жамоасининг ЖЧ-2022 саралашида ўйинлар ўтказиши билан боғлиқ. Фурсатдан фойдаланиб, уйда дам оляпман. Чемпионат декабрь ойида тикланади.\n- Шу йилнинг ўзида футболчилик фаолиятингизни якунлашингиз ҳақидаги гап-сўзларга аниқлик кирита оласизми?\n- Бу - футбол, унда ҳамма нарса бўлиши мумкин. Ягона айтишим мумкин бўлган аниқ нарса, бу клубим билан яна бир йиллик шартномам бор.\n- Одил Аҳмедов фаолиятини хорижда якунлайдими ёки ўзбек клубларидан бирида?\n- Ҳозирги кунда Ўзбекистонда ўйнаш ниятим йўқ. Менимча, фаолиятимни хорижда якунлайман.\n- Бевосита яна терма жамоа мавзусига қайтсак. Саудия Арабистонига қарши кечган баҳсдан сўнг миллий жамоа билан хайрлашдингиз.\nШундай экан, хайрлашув учрашувингизни ўтказишни режалаштирганмисиз?\n- Хайрлашув учрашувини ўтказиш ўзимнинг режамда бор. Бироқ бу битта менга боғлиқ эмас. Ассоциация томонидан қандайдир ёрдам бўлса, албатта буни амалга ошираман.\n- Одил Аҳмедов терма жамоа билан хайрлашув учрашувини қайси стадионда ўтказишни истарди?\n- “Пахтакор” ёки “Навбаҳор” стадионидан бирида.\n- Сиз терма жамоадаги фаолиятингизни тугатдингиз ва айни пайтда сардор йўқ. Албатта буни янги мураббийлар штаби ёки жамоадаги футболчилар аниқлайди. Лекин собиқ сардор сифатида сизнинг номзодингиз ким?\n- Жалолиддин Машарипов. У нафақат футбол майдонида, балки унинг ташқарисида ҳам йигитлар билан яхши тил топиша олади ва сардорлик ҳусусиятларига эга.\n- Ҳамюртимиз Элдор Шомуродов “Женоа”дан сўнг жуда катта олдинга силжиш қилди. Ҳозирда Жозе Моуриньо бошчилигидаги “Рома”да тўп тепмоқда. Табиийки, мазкур жараён сизни бефарқ қолдирмаган ва ўзига хос фикрлар туғдирган...\n- Элдор Шомуродов борасида фикрларим доим ижобий бўлган. “Рома”да ўйнаш унинг учун катта мотивация. Рим клуби Элдорнинг кейинги фаолиятига, яъни, кучли клубларга ўтишига трамплин вазифасини ўтаб беради. Бевосита ўйинларини кузата туриб бундан ҳам кучли клубларда ўйнаб кетишига менда шубҳа қолмади. Энг асосийси. жароҳат олмаса бўлгани.\n- Ўзбекистонда топ клублар сафида ўйнаб кета оладиган яна ёш футболчилар борми?\n- Бирортасини кўрсатиш қийин. Лекин бизда иқтидорли болалар жуда кўп. Атрофидаги майда деталлардан ташқари, кўп нарса футболчининг ўзига, хоҳишига ва олдига қўйган мақсадига боғлиқ. Орзу қилгандан сўнг, мақсад ҳам бўлиши керак. Бизда кўп футболчилар “Пахтакор” ёки шунга ўхшаш клубда ўйнасам бўлди, дейишади. Шу билан тўхтаб қолишади. Футболда қўрқмасдан олдинга интилиш лозим. Беш йил Европа лигасида кўплаб жамоаларга қарши майдонга чиққан бўлсам, биздан 10 ёки 15 карра кучли клубни кўрмадим. Исталган жамоа билан бемалол ўйнаса бўлади.\n- Сўнгги савол: “Одил Жуниор” академиясининг илк “мева”ларини қачон кўришимиз мумкин?\n- Ҳозирда “Локомотив - U-21” жамоасида уч нафар футболчимиз тўп тепмоқда. Асосий мевани 2-3 йилдан катта майдонларда кўрамиз, деб ўйлайман.\nДиёр Имомхўжаев: “Бабаян Суперлигада интригани оширади”\nЎзбекистон Профессионал футбол лигаси (ЎзПФЛ) бош директори вазифасини бажарувчи Диёр Имомхўжаев ўз телеграм каналида Самвел Бабаян борасида фикр билдирди.\n- Самвел Бабаяннинг бирор клубда иш бошлаши шу лигада интригани оширади. Биринчидан, у совринлар учун курашадиган жамоа қила олади. Иккинчидан, академиядан етишиб чиқаётган тарбияланувчиларнинг асосий жамоага қадар бўлган йўллари қандай бўлиши кераклигини яхши билади.\nСизда савол бўлиши мумкин: Бабаянни танқид қилардинг, нега энди бундай фикр деган. Тушунтириш бераман. Ҳар қандай мутахассисга турли ракурсдан қараш мумкин. Регламентга амал қилса, бошқаларнинг ҳуқуқ ва эркинликларига ҳурмат билан муносабатда бўлса ва умуман қинғир ишлар қилмаса, мен Бабаян, Абрамов ёки исталган бошқа мураббийнинг исталган клубда фаолият олиб боришини қўллаб-қувватлайман. Биз шундай тизим яратишимиз керакки, қонунлар, низомлар ҳар қандай шахсдан устун бўлиши керак. Агар шахслар улардан устун бўлишга интилаётган бўлса, у ҳолда уларга қарши курашиш керак. Бизнинг асосий принципимиз шу. Ўзаро тийиб туриш тушунчаси доим ишлаши шарт, - дейди Диёр Имомхўжаев.\nU-23 Осиё чемпионатига қуръа ташланди\nБугун “Бунёдкор” стадионида юртимизда ўтказиладиган 2022 йилги U-23 Осиё кубоги саралаш баҳслари учун қуръа ташлаш маросими бўлиб ўтди.\nҚуръа натижаларига кўра, Ўзбекистон U-23 терма жамоаси саралаш босқичи учрашувларини “D” гуруҳида ўтказадиган бўлди.\nҚувайтда бўлиб ўтадиган баҳсларда ҳамюртларимизга Бангладеш, Саудия Арабистони ва мезбон - Қувайт терма жамоалари рақиблик қилади.\nЎзбекистон U-23 терма жамоаси 2022 йилги Осиё кубоги финал босқичи мезбони сифатида тўғридан-тўғри йўлланмага эга бўлади.\nШу сабабли ёшлар терма жамоамизнинг саралаш учрашувларида қайд этган натижалари ҳисобга олинмайди.\nВакилларимиз қатнашадиган барча баҳслар ўртоқлик ўйини мақомига эга бўлади.\nОсиё чемпионатида 42 та терма жамоа “Ғарб” ва “Шарқ” минтақаларига бўлинган ҳолда саралаш босқичида қатнашади. Қуръа натижаларига кўра, жамоалар 11 та гуруҳда 15 та йўлланма учун кураш олиб боришади.\nСаралаш баҳслари 23-31 октябрь кунлари марказлашган ҳолда ўтказилиши режалаштирилган.\nБарча гуруҳлар таркиби:\n“А” гуруҳи: Сурия, Қатар, Яман, Шри-Ланка.\n“B” гуруҳи: Эрон, Тожикистон, Ливан, Непал.\n“C” гуруҳи: Ироқ, Баҳрайн, Афғонистон, Мальдив ороллари.\n“D” гуруҳи: Саудия Арабистони, Бангладеш, Қувайт, Ўзбекистон.\n“E” гуруҳи: БАА, Уммон, Ҳиндистон, Қирғизистон.\n“F” гуруҳи: Иордания, Фаластин, Туркманистон.\n“G” гуруҳи: Австралия, Хитой, Индонезия, Бруней.\n“H” гуруҳи: Жанубий Корея, Сингапур, Тимор-Лесте, Филиппин.\n“I” гуруҳи: Вьетнам, Мьянма, Гонконг, Хитой Тайпейи.\n“J” гуруҳи: Таиланд, Малайзия, Лаос, Мўғулистон.\n“K” гуруҳи: КХДР, Япония, Камбоджа.\nЎзбекистон МТЖ фаолиятига бағишланган анжуман ўтказилди\nЎзбекистон футбол ассоциациясининг навбатдан ташқари конгресси якунланганидан сўнг, Ўзбекистон миллий терма жамоаси фаолиятига бағишланган конференция ўтказилди.\nЎФА президенти Абдусалом Азизов Миллий терма жамоа бош мураббийи Вадим Абрамов, Терма жамоалар бўлими бошлиғи Азиз Ҳайдаров ҳамда жамоа сардори Одил Аҳмедовнинг ҳисоботларини тинглади.\nКонференция очиқ тарзда ўтказилди ва оммавий ахборот воситалари вакиллари ўзларини қизиқтирган саволларига жавоб олиш имкониятига эга бўлишди.\nМТЖ бош мураббийи Вадим Абрамов жамоанинг тайёргарлик жараёни ҳақида ҳисобот берди ҳамда Саудияда Арабистонига қарши баҳсда жамоа мағлубиятига бош мураббий жавобгар эканлигини таъкидлади.\nАзиз Ҳайдаров футболимиздаги муаммоларга тўхталиб ўтиб, йўл қўйилган хатолардан тўғри хулоса чиқариш зарур эканлиги ва Ўзбекистон терма жамоаларининг фаолиятига янада жиддий эътибор қаратилишини таъкидлади.\nОдил Аҳмедов футболимиздаги муаммоларни ҳал этмай туриб, Миллий терма жамоани жаҳон чемпионатига чиқиш орзусига етишиш қийин эканлигини айтиб ўтди.\nЙиғилиш сўнггида ЎФА президенти Абдусалом Азизов миллий терма жамоа олдига қўйилган вазифа бажарилмаганлиги туфайли, бош мураббий Вадим Абрамов ва мураббий штаби аъзолари билан тузилган шартнома ўз ниҳоясига етганлигини маълум қилди ҳамда яқин вақт ичида янги бош мураббий лавозимига номзодлар кўриб чиқилишини таъкидлади.\nШунингдек, ЎФА раҳбари ташкилот фаолиятида турли йўналишлардаги хато ва камчиликлари юзасидан танқидий фикр билдирди.\nЎФАнинг навбатдан ташқари конгресси бўлиб ўтди\nБугун Ўзбекистон футбол ассоциациясининг навбатдан ташқари конгресси ўтказилди. Ўзбекистон Миллий Олимпия қўмитаси мажлислар залида ташкил этилган ушбу конгрессда ЎФА раҳбарияти, Ижроия қўмита аъзолари, делегатлар ва оммавий ахборот воситалари вакиллари иштирок этишди.\nКонгрессни ЎФА президенти Абдусалом Азизов кириш нутқи билан очиб берди.\nШундан сўнг, ЎФА бош котиби Аваз Максумов Конгресс кун тартибидан ўрин олган масалаларни ўқиб эшиттирди.\nКонгресснинг кун тартиби қуйидаги масалалардан иборат бўлди:\n1.ЎФА уставини ФИФА ва ОФК талаблари асосида янги таҳрирда тасдиқлаш.\n2.ЎФА сайлов кодексини тасдиқлаш.\n3.ЎФА сайлов қўмитасини тасдиқлаш.\n4.ЎФА апелляция сайлов қўмитасини тасдиқлаш.\nБугунги кунда ФИФА ва ОФК аъзо давлатларга ўз уставларини мазкур ташкилотлар томонидан белгиланган талабларга мослаштирилиши вазифаси қўйилмоқда. Шу муносабат билан, ЎФАнинг амалдаги уставини янги таҳрирда тайёрлаш учун ФИФА томонидан янги устав намунаси ЎФАга тақдим этилди. Мазкур устав намунасининг ҳар бир моддаси ўтган ойлар давомида ФИФА ҳамда ОФК вакиллари билан ҳамкорликда кўриб чиқилди ҳамда атрофлича муҳокама қилинди.\nЯнги устав намунасида асосий ўзгаришлар асосан ЎФАда бўлиб ўтадиган сайлов жараёнини тартибга солиш ҳамда ташкилотнинг очиқлик сиёсатини такомиллаштиришга қаратилган. ЎФА томонидан мазкур устав бўйича бир қанча таклиф ва мулоҳазалар билдирилди. Билдирилган таклиф ва мулоҳазалар ФИФА ва ОФК томонидан ижобий баҳоланди.\nКонгресс кун тартибига кўра, дастлаб, делегатлар янги таҳрирдаги ЎФА уставини қабул қилиш бўйича овоз бердилар ва унга кўра ушбу таклиф бир овоздан маъқулланди.\nЯнги таҳрирдаги ЎФА уставининг 30-моддасида ЎФАда сайловлар Сайлов кодексига мувофиқ ўтказилиши белгилаб қўйилган. Сайлов жараёнларини тўғри ташкил этиш, номзодларни Устав асосида рўйхатга олиш, овоз бериш ва берилган овозларни ҳисоблашни Уставга мувофиқ амалга ошириш ҳамда сайлов якунлари бўйича тушунмовчиликлар келиб чиқишининг олдини олишда Сайлов кодекси муҳим ҳуқуқий ҳужжат ҳисобланади. Шу муносабат билан ЎФА учун янги бўлган Сайлов кодексини тасдиқлаш бўйича делегатлар овоз беришди. Унга кўра, Конгрессга ташриф буюрган барча делегатлар бир овоздан мазкур таклифни маъқуллашди.\nСайлов жараёнларини тартибга солиш, очиқлик ва шаффофликни таъминлаш ҳамда Сайлов жараёнларини бошқариш учун Сайлов қўмитаси асосий ишчи орган бўлиб хизмат қилади. 2021 йил сентябрь ойида ЎФА президентлиги, вице-президентлиги ҳамда Ижроия қўмитаси аъзолигига сайловлар бўлиб ўтишини инобатга олган ҳолда, сайлов қўмитаси ташкил этилиши талаб этилади. Мазкур қўмита аъзолари, ҳуқуқий билимга эга ҳамда сайлов жараёнларини яхши тушунадиган шахслар орасидан саралаб олинган бўлиб, унинг таркибини тасдиқлаш бўйича делегатлар ўртасида овоз бериш жараёни ўтказилди. Номзодлар рўйхати делегатлар томонидан тасдиқланди.\nШунингдек, кун тартибидан ЎФАнинг апелляция сайлов қўмитасини тасдиқлаш масаласи ҳам ўрин олди. Сайлов жараёнлари якунида Сайлов қўмитаси олиб борган ишлар юзасидан турли тушунмовчиликлар ҳамда эътирозларга тўғри ва адолатли муносабат билдириш, Сайлов қўмитасининг ҳаракатлари бўйича келиб тушган шикоятларни холисона кўриб чиқиш учун алоҳида Апелляция сайлов қўмитасини ташкил этиш ҳамда унинг аъзоларини тасдиқлаш хам талаб этилади. Шу мақсадда, Апелляция сайлов қўмитаси таркибини тасдиқлаш бўйича делегатларга таклиф берилди ва бир овоздан ушбу таклиф маъқулланди.\nЎзбекистон футбол ассоциациясининг 2021 йилги навбатдан ташқари Конгресси кун тартибига қўйилган барча масалалар атрофлича кўриб чиқилди ва Конгресс ёпиқ деб эълон қилинди.


Ўзбектош Қиличбек » Esdalik.uz - ёшлик илҳомлари\nEsdalik.uz - ёшлик илҳомлари » Теглар » Ўзбектош Қиличбек\nҚисқа метражли адабий мультфильм сценарийси\nҚишлоқ. Баҳорнинг иссиқ кунлари. Икки ёқлама уй қурилган ҳовли. Тонг маҳали. Супа, ишком, беданақовоқлар кабилардан шарқона нафас уфуриб турибди. Бу уйда ҳақиқий табиат жонкуярлари яшаши аён.\nЎн икки ёшлар чамасидаги Нортой Эркин Воҳидовнинг китобини ўқиганча уйдан чиқиб чапдаги яширин хонасига киради. Ортидан чиққан Ўктам мато дўпписини кийиб уни излайди. Кўчага қарайди.\nБугун кўнглим бўлади чил-чил,\nЁрим олис кетади буткил,\nЮрак совуқ соғинчга тутқин,\nБугун севган ёримнинг тўйи.\nЁрқиной синфга йиғлаб кирди. Ғала-ғовур қилаётган ўттиз чоғли саккизинчи синф ўқувчилари бирдан жимиб қолди. Ёрқиной ўтира солиб парта устига ёйилган китоб-дафтарига юзини босганча йиғидан қизарган кўзларини ҳаммадан беркитди.\nБироз ўтиб хонага ўқитувчимиз кириб келди. Унинг ҳам важоҳати ўзгарган, эшикни шаҳд билан ёпишидан недир кўнгилсизлик содир булгани сезилиб турарди.\nЁрқиной билан ўқитувчимиз ҳалигина директор ўринбосарининг хонасига кириб кетишган, узунқулоқ гапларга қараганда, Наврўз байрамига тайёргарлик кўриш учун чақиртирилган эдилар. Албатта, Ёрқинойни чақиришлари тайин эди — қадди расо, чеҳраси гўзал, майин-мулойим, ёқимли овоз соҳибаси Ёрқинойсиз бизнинг лицейда бирон-бир тадбир ўтмасди.\nҚисқа метражли мультфильм адабий сценарийси\nБоғ. Енгил шабада куйида текис билакдай қалин тол новдалари рақс тушгандай тебранади. Қўлида арра билан хиргойиланганча уста чиқиб келади.\nУста. Шабада эсар майин,\nҚай бирини кесайин,\nЙўғон новда овози. Ҳей, уста, мени танла.\nУста йўғон новдани ушлаб кўради.\nЙўғон новда овози. Ҳа, мени.\nУста. Текис экансану... лекин йўқ, сени танлолмайман.


-масала - 9. 4-§. Жисмнинг бурчак тезланиши. Текис ўзгарувчан айланма ҳаракат\n9. 4-§. Жисмнинг бурчак тезланиши. Текис ўзгарувчан айланма ҳаракат\nHajmi 49.3 Kb.\n9.5-§. Қўзғалмас ўқ атрофида айланувчи жсм нуқтасининг чизиқли тезлиги\n9.2-масала. Двигатель вали бурчак тезланиш билан текис тезланувчан айланма ҳаракат қилиб, t2 – t1 = 10 с вақт оралиғида 100 марта айланади. Валнинг t1 ва t2 пайтдаги бурчак тезликлари аниқлансин. Бошланғич пайтда вал тинч ҳолатда бўлган.\nЕчиш. Вал бошланғич пайтда тинч ҳолатда бўлиб, текис тезланувчан айланма ҳаракат қилгани учун (9.11) ва (9.10) формулалар қуйидагича ёзилади:\nМасаланинг шартида t1 ва t2 пайтлар номаълум. Агар t1, t2 пайтларга мос келувчи айланиш бурчакларини мос равишда ва билан белгиласак, (1) га кўра қуйидагилар ҳосил бўлади:\nt2 – t1 вақт оралиғида вал 100 марта айлангани учун шу вақт оралиғидаги бурчак орттирмаси қуйидагича аниқланади:\nёки (3) ни эътиборга олсак, ҳосил бўлади.\nМасаланинг шартига кўра с ёки эканлигини назарда тутсак.\nёки 20t1 = 300 бўлади. Бундан t1 = 15 с ҳамда t2 = t1 + 10 = 25 с эканлигини аниқлаймиз.\nУ ҳолда (2) дан ёки (9.7) га кўра\nҚўзғалмас Оz ўқ атрофида бурчак тезлик билан айланувчи қаттиқ жисм ихтиёрий М нуқтасининг тезлигини аниқлаймиз. М нуқтадан айланиш ўқигача бўлган масофани О1М = R билан белгилайлик (9.6-расм, а). Агар dt вақт оралиғида жисм бурчакка айланса, М нуқта айланиш ўқига перпендикуляр текисликда айлана бўйлаб ҳаракатланиб бўлган ёй координатасини ўтади ҳамда (8.28) га асосан М нуқта тезлигининг алгебраик қиймати қуйидагича аниқланади:\nТезликнинг модули эса\nёки (9.4) га кўра\nформуладан аниқланади. (9.13) воситасида аниқланадиган v тезлик қўзғалмас ўқ атрофида айланувчи жисм нуқтасининг чизиқли тезлиги деб аталади.\nДемак, қўзғалмас ўқ атрофида айланувчи жисм нуқтасининг ҳар ондаги чизиқли тезлиги миқдор жиҳатдан мазкур нуқтадан айланиш ўқигача бўлган масофа билан жисмнинг шу ондаги бурчак тезлиги кўпайтмасига тенг.\nЖисм барча нуқталарининг бурчак тезликлари ҳар онда ўзаро тенг бўлади. Шу сабабли қўзғалмас ўқ атрофида айланувчи жисм нуқталарининг чйзиқли тезликлари мазкур нуқталардан айланиш ўқигача бўлган масофаларга тўғри пропорционал бўлади (9.6-расм, б).\nНуқтанинг чизиқли тезлиғи нуқта траекториясини ифодаловчи айланага ҳаракат йўналиши бўйича ўтказилган уринма бўйлаб йўналади (9.6-расм).\nКоордината бошини айланиш ўқидаги О нуқтада олиб, z ўқни айланиш ўқи бўйлаб йўналтирамиз.\nМ нуқтанинг О га нисбатан радиус-векторини билан белгилаймиз ва бурчак тезлик векторини ўтказамиз (9.6-расм, а).\nвектор кўпайтмани М нуқтанинг тезлик вектори билан солиштирамиз. вектори, ва ётган текисликка перпендикуляр равишда жисмнинг айланиш йўналиши бўйича йўналади, яъни вектори билан тезликнинг кур вектор кўпайтманинг модули йўналиши бир хил бўлади. Мазкур вектор кўпайтманинг модули\nяъни тезликнинг модулига тенг бўлади. Шундай қилиб,\nвектор тенглик исботланди.\nБинобарин, қўзғалмас ўқ атрофида айланувчи жисм нуқтасининг чизщли тезлик вектори жисмнинг бурчак тезлик вектори билан мазкур нуқтанинг айланиш ўқидаги ихтиёрий О нуқтага нисбатан радиус-векторининг вектор кўпайтмасига тенг.\nМ нуқтанинг координаталаринн х, у, z билан белгиласак, вектор купайтма учун\nмуносабатни, тезликнинг Декарт координата ўқларидаги проекциялари учун эса\n(9.15) га асосан тезликнинг модулини\nформула ёрдамида аниқлаш мумкин.


Қримлик фаол қрим татарларнинг тижорат объектларига ўт қўйилаётганини иддао қилмоқда\n16 апрел 2021, Тошкент вақти: 13:52\nЭскендер Бариев қрим татарлар мулкига ўт қўйилаётганини айтмоқда.\nҚрим татар Мажлиси аъзоси, қрим татар халқи ҳуқуқини ҳимоя қилиш қўмитаси мувофиқлаштирувчиси Эскендер Бариев Қримда қрим татарларга тегишли бўлган тижорат объектларига номаълум шахслар томонидан ўт қўйилаётганини иддао қилмоқда.\nБу ҳақда у ўзининг Facebook саҳифасида маълумот берган.\nУнга кўра, сўнгги бир неча кун ичида Рибачье ва Алуштада 7 тижорат объекти: меҳмонхона, “Ай Петри”, “Уют” кафелари, савдо павильони, савдо шаҳобчалари ва 4 автомашинага ўт қўйилган.\nАйни пайтда "Крим.Реалии" нашри бу ҳақда ҳуқуқ-тартибот тузилмаларига ҳеч ким шикоят қилмаганини билдирган.\nЎтган дам олиш кунлари Қрим мусулмонлари диний идораси Боғчасарой туманидаги Скалистое қишлоғида номаъум шахслар масжидга “Молотов коктейллари” отганини маълум қилган эди.


Ўзбекистон олтин захиралари бўйича дунёда 17-ўринда TASHKENT. Kazinform - Ўзбекистон Марказий банки олтин захиралари бўйича дунёда 17-ўринни эгаллади. Бу ҳақда World Gold Council (WGC) маълумотларига асосланиб Spot.uz маълум қилди, деб хабар беради Kazinform.\nРоссияда коронавирусдан ўлганлар сони анти-рекордни янгиламоқда MOSKVA. TASS. Kazinform - Россияда коронавирусдан ўлганлар сони кунига 791 кишига етди. Кеча 786 киши бор эди. Бу пандемия бошланганидан бери мамлакатда рўйхатга олинган энг катта рақам, дея хабар беради Kazinform Россиянинг TАSS ахборот агентлигига асосланиб.\nМарказий ва Ғарбий Европада кучли ёмғир туфайли тошқин содир бўлмоқда BRUSSELS. Kazinform - Бернд циклони Марказий ва Ғарбий Увропага мисли кўрилмаган ёғингарчилик олиб келди, деб хабар беради Kazinform euronews.com га асосланиб.\nЎзбекистон фуқароси Атирауда шифокорларга қўпол муомала қилган ATYRAU. Kazainform - Қозоғистон Республикаси, Атирау шаҳридаги «Дина» пунктда эмлаш пайтида шифокорларга қўпол муомалада бўлган чет эллик фуқаро ҳақида изоҳ берилди, деб хабар беради Kazinform.\nНур-Султанда Туркиянинг демократия ва миллий бирлик куни нишонланди NUR-SULTAN. Kazinform - Бугун Туркия Республикасининг Демократия ва миллий бирлик куни. Шу муносабат билан Нур-Султандаги Туркия элчихонасида махсус тадбир бўлиб ўтди, деб хабар беради Kazinform мухбири.\nБош санитария врачининг янги қарори: Мажбурий эмлаш муддати тасдиқланди NUR-SULTAN. Kazinform - Қозоғистон Бош давлат санитария врачининг янги қарорига биноан мажбурий эмлаш бўйича ташкилотлар рўйхати ва эмлаш муддати тасдиқланди, деб хабар беради Kazinform.\nҚозоғистонда доллар курси яна кўтарилди ALMATY. Kazinform - Қозоғистон фонд биржасидаги (КАSЕ) савдолар натижаларига кўра тенге долларга нисбатан қимматлашди, деб хабар беради Kazinform мухбири.\nНукус – Ақтўбе – Нукус йўналишида янги авиақатнов йўлга қўйилади TASHKENT. Kazinform -«Uzbekistan Airways» АЖ 2021 йил 29 июлидан бошлаб Нукус – Ақтўбе – Нукус йўналишида ҳафтасига бир марта пайшанба кунлари мунтазам қатновни амалга оширади, деб хабар беради Kazinform «Uzbekistan Airways» АЖ матбуот хизматига таяниб.\nМосквада бугундан бошлаб корхона ходимлари эмланганлигини текширади NUR-NURSULTAN. Kazinform - Бугун Роспотребнадзор Москвадаги корхоналар ходимларини мажбурий эмлашни текширишни бошлайди, деб хабар беради Kazinform.\nФуқаро авиацияси қўмитаси самолётда юк ташиш қоидаларини тушунтирди NUR-SULTAN. Kazinform – Қозоғистон Фуқаро авиацияси қўмитаси самолётда юк ташиш қоидаларига ойдинлик киритди, деб хабар беради Kazinform.\nЎзбекистонгага «Спутник V» вакцинасининг 90 минг дозаси олиб келинди TASHKENT. Kazinform - Ўзбекистонга Россиядан «Спутник V» вакцинасининг 70 минг дозалик 1-компоненти, 20 минг дозалик 2-компоненти олиб келинди, деб хабар беради Kazinform Ўзбекистон Соғлиқни сақлаш вазирлиги матбуот хизматига таяниб.\nМарказий Осиё Ташқи ишлар вазирлари учрашуви бўлиб ўтди TASHKENT. Kazinform - Қозоғистон Республикаси Бош вазирининг ўринбосари - Ташқи ишлар вазири Мухтар Тлеуберди Марказий Осиё мамлакатлари ташқи ишлар идоралари раҳбарларининг норасмий учрашувида иштирок этди, деб хабар беради Kazinform махсус мухбири.\nҚозоғистонда ўтган куни 47 бемор коронавирусдан вафот этди NUR-SULTAN. Kazinform - Қозоғистон Соғлиқни сақлаш вазирлиги сўнгги бир кун ичида коронавирусдан вафот этганлар статистикасини эълон қилди, деб хабар беради Kazinform.\nХитойнинг айрим ҳудудларида эмланмаганлар жамоат жойларига бора олмайдилар BEIJING. Kazinform - Хитойнинг айрим ҳудудларида коронавирусга қарши эмланмаганларга жамоат жойларига боришга рухсат берилмайди, деб хабар беради Kazinform мухбири.\nБМТ Афғонистондаги гуманитар инқироз ҳақида огоҳлантирди NUR-SULTAN. Kazinform - Бирлашган Миллатлар Ташкилотининг Қочқинлар бўйича Олий Комиссари бошқармаси Афғонистонда гуманитар инқироз кутилаётганидан огоҳлантирди. Ташкилотнинг таъкидлашича, можаронинг авж олиши турли ҳолатларга ва тинч аҳолининг оммавий кўчиб кетишига олиб келади, деб хабар беради Kazinform БМТ Янгиликлар марказига таяниб.\nЖССТ ҳинд штаммининг кенг тарқалиши ҳақида огоҳлантирди MOSKVA. TASS - Kazinform - 6-13 июл кунлари коронавируснинг энг кўп учрайдиган «дельта» штаммини юқтирган мамлакатлар ва ҳудудлар сони 6 тага ўсиб, 111 тага этди. Бу ҳақда Жаҳон соғлиқни сақлаш ташкилоти маълум қилди, деб хабар беради Kazinform TASSга асосланиб.\nТуркияда 6 ойда ярим миллиондан ортиқ бола туғилди NUR-SULTAN. Kazinform - Жорий йилнинг январ-июн ойларида Туркияда 507909 бола дунёга келди, деб хабар берди Kazinform Anadoly агентлигига асосланиб.\nҚозоғистонда бир кунда 2756 бемор коронавирусдан соғайди NUR-SULTAN. Kazinform - Сўнгги бир кун ичида Қозоғистонда 2756 киши коронавирус соғайди, деб хабар беради Kazinform.\nҚозоғистонда бир суткада 5000 дан зиёд киши коронавирус юқтирди NUR-SULTAN. Kazinform - Сўнгги бир сутка давомида Қозоғистонда коронавирус инфекцияси 5314 кишида ПЗР-тест орқали тасдиқланди, деб хабар беради Kazinform.


Санкт-Петербургда тожикистонлик «халқ генерал»и Саид Ғози йўқолиб қолди\n90-йиллардла машҳур бўлган руҳоний Саид Қиёмиддин Ғозининг қариндошлари у Истанбулдан Санкт-Петербургга қайтиб келиши билан йўқолиб қолганини айтишмоқда. Саид Қиёмиддин Ғози сўнгги бор ўғлига 21 ноябрь куни кечқурун Питер аэропортидан қўнғироқ қилган ва Тожикистонга депорт қилинаётганини айтган.\nРуҳонийнинг рафиқаси Ражабгул Мусалмонованинг айтишича, Саид Қиёмиддинни Санкт-Петербург – Хўжанд самолётига ўтқазишгани аниқ бўлди. Бироқ, Сўғд вилояти маъмурий марказига келган самолёт йўловчилари орасида у йўқ эди. Хўжанд аэропортида руҳонийнинг қариндошларига самолётда Саид Қиёмиддин Ғози ўзини ёмон ҳис қилгани боис, “Тез ёрдам” уни шифохонага олиб кетганини айтишди.\nТожикистон муҳолифатига тегишли вебсайтнинг хабар қилишича, Саид Ғози Санкт-Петербург аэропортида Тожикистон ва Россия махсус хизматлари ходимлари томонидан ушланган. Ўша куни кечқурун у Хўжандга экстрадиция қилинган. Айни дамда у шаҳардаги тергов изоляторларидан бирида ушлаб турилибди, дея таъкидлайди «Паём» сайти.\nРажабгул Мусалмонованинг айтишича, эри ёз ойида йиқилиб тушган ва оёғини синдириб олган. «Бир ойдан кўпроқ у Россияда даволанди. Бироқ даволашлар самара бермади ва у Эронга боришга қарор қилди», - дейди аёл. 21 ноябрь куни кечқурунСаид Қиёмиддин Ғози Эрондан Истанбул орқали Санкт-Петербургга қайтган. Рафиқасининг сўзларига қараганда, 2015 йилдан бери руҳоний Нева бўйидаги шаҳарда яшаб келарди. Бу шаҳарда у қаҳвахонага эгалик қилиб, ўғиллари билан ишларди. Ражабгул Мусалмонованинг таъкидлашича, унинг эри Тожикистонда ҳам, Россияда ҳам қидирувда бўлмаган. Руҳоний анчадан бери сиёсат билан шуғулланмайди ва бирор бир исломий партия аъзоси бўлмаган.\nҚиёмиддин Ғозиев ёки Эшон Саид Қиёмиддини Ғози 90 йилларда тожик руҳонийси сифатида машҳур эди. У 1992 йилдаги «Шахидон» майдонида (Тожикистон КП МК собиқ биноси олди) коммунистик режимга қарши бўлганларнинг намойишидаги нотиқлардан бири эди. Айнан ўша майдонда унга “халқ генерали” деган норасмий ном берилган эди. Тожикистонда фуқаролар уруши бошланиши билан у Афғонистонга ўтиб кетди ва Бирлашган Тожик мухолифати билан ҳамкорлик қилди. 1997 йилда Тожикистонда Тинчлик ва миллий Келишув Битими имзоланганидан сўнг мамлакатга қайтди ва Миллий яраш Комиссиясининг қўмиталаридан бирининг аъзоси бўлди.


Қозоғистон афғонистонлик қозоқларга бошпана берадими?\nҚозоғистоннинг бешта вилояти Афғонистондан кўчиб келган 35 этник қозоқни қабул қилиши мумкин. У ерда улар бир марталик 200 минг тенгени ёрдам ва уй-жой ижараси учун маблағ олишлари мумкин.\nГарчи эпидемиологик назоратга кўра, барча келганларда COVID тестларининг натижалари салбий бўлган бўлса-да, улар икки ҳафталик карантинда меҳмонхонада яшашади.\nПавлодар, Костанай, Оқмола, Шарқий Қозоғистон ва Шимолий Қозоғистон вилоятлари этник қозоқларни қабул қилиши ва махсус квота бериши мумкин.\n"Оқмола вилояти, Шарқий Қозоғистон вилояти, Костанай, Павлодар ва Шимолий Қозоғистон вилояти - бешта вилоят, бу келиш ҳудудлари. Биз уларга ҳамма нарсани тушунтирдик, қонуний кўрсатдик. Албатта, биринчи навбатда, уларнинг қаерда яшаш хоҳиш-истаклари инобатга олинади”, дейди Олмаота шаҳрининг ижтимоий таъминот бўлими бошлиғининг ўринбосари Дониёр Алкебайули.\nТаъкидланганидек, тарихий ватанига келганлар хоҳлаган жойларида қолишлари мумкин, лекин кейин улар квота бўйича ёрдамга умид қила олмайдилар.\nОлмаота ҳокимлиги маълумотларига кўра, кадрлар тайёрлаш, ишга жойлаштириш ва мослашишга кўмаклашиш масалалари ҳал қилинмоқда.\n9 сентябр куни Қозоғистон Мудофаа вазирлиги Ҳарбий ҳаво кучларининг махсус самолёти Кобулдан 41 йўловчиси билан Олмаота аэропортига етиб келди, улардан тўрт нафари Қозоғистон фуқароси, бир БМТ ходими ва 35 афғонистонлик қозоқ бор эди. Қозоғистон Ташқи ишлар вазирлиги аввалроқ эвакуация парвозини ташкил этиш “Толибон” ҳаракати билан келишилган ҳолда амалга оширилганини таъкидлаган эди.\nПрезидент Қосим-Жомарт Тоқаевнинг айтишича, Қозоғистон Афғонистоннинг янги ҳукумати билан алоқа ўрнатишга тайёр.\nКиритилди: 18:55 14.09.2021. Ўқилди: 971 марта. Фикрлар сони: 0 та.


By Исмоил Муҳаммад Яъқуб on 06/16/2021 СИЙРАТ ТАРИХ\nБилол разияллоҳу анҳуга етган азиятлар:\nРасулуллоҳга ва у зотнинг асҳобларига мушрикларнинг азиятлари кундан-кун кучайиб, тазйиқлар чўққисига чиқди. Хусусун, заиф-ожиз мусулмонларга қаттиқ босим ўтказилди. Уларни динларидан чиқариш мақсадида қаттиқ қийноқлар қўлланди. Токи бу қийноқлар бошқаларга ибрат бўлсин ва Қурайш мусулмонлардан аламини олсин.\nАбдуллоҳ ибн Масъуд разияллоҳу анҳу айтади: “Мусулмонликларини илк бор ошкор эълон қилганлар етти киши эди: Расулуллоҳ саллаллоҳу алайҳи ва саллам, Абу Бакр, Аммор, унинг онаси Сумайя, Суҳайб, Билол, Миқдод. Расулуллоҳ саллаллоҳу алайҳи ва салламнинг амакилари Абу Толиб у зотни ўз ҳимоясига олди. Абу Бакр қавмининг ҳимоясида бўлди. Қолганлар эса мушриклар томонидан ушланиб, турли хил қийноқларга солиндилар. Уларнинг эгнига темир совутлар кийдириб, қуёшга тобладилар. Оғир қийноқларга чидаёлмай баъзилар мушрикларнинг талабига рози бўлди. Аммо Билол Аллоҳ йўлида жонини арзимас санаб, қийноқларга бардош берди. Қурайш уни болаларга бериб қўйди. Болалар уни Макка кўчаларида судраб юрдилар. Шунча хўрлашга қарамай у фақат: “Аллоҳ ягона, Аллоҳ ягона” дер эди. Билолнинг на суянадиган ҳимоячиси, на қавми ва на қиличи бор эди. Бу каби инсоннинг Маккада, жоҳилий жамиятда ҳеч қандай қадр-қиммати йўқ эди. Унинг фақат хожасига хизмат қилиш ва унга бўйсунишдан ўзга чораси йўқ эди. Қуллар мол-қўйлар каби бозорларда сотилар эди. Қулнинг жамиятга бирон фикр билдириши ё бир нарсага даъват этиши ёки бирон муаммога ечим таклиф этиши жоҳилий жамиятда ўта оғир жиноят ҳисобланар эди. Ёшлар эргашган янги дин жамиятда ҳеч қандай мавқега эга бўлмаган бу қулнинг ҳам қалбига нур киритди. Уни бутунлай бошқа инсонга айлантирди. Дарҳақиқат, Билол Исломга кириб, Пайғамбар алайҳиссалом бошчилигидаги мўминлар карвонига қўшилгандан кейин чин иймон мазмун-моҳияти қалбида мустаҳкам ўрин олди. Мана, энди у ақидаси ва дини сабабли қаттиқ қийноқларга солинмоқда. Абу Бакр разияллоҳу анҳу Билол чекаётган азобларга барҳам бериш мақсадида унинг хожаси Уммайя ибн Халафни келишувга чақирди:\n– Эй Умайя, бир бечора қулни намунча қийноққа солмасанг? Аллоҳдан қўрқмайсанми?!\nУммайя: – Уни бузган ва йўлдан урган сенсан. Қўлингдан келса уни қутқариб ол, – деди.\n– Хўп, шундай қиламан. Менда бундан ҳам бақувват қора танли қул бор, у сенинг динингда, хоҳласанг уни бунга алмаштирамиз, – деди Абу Бакр.\n– Майли, розиман, – деди Умайя.\n– Келишдик, – деди Абу Бакр, сўнг қулини келтириб, ўрнига Билолни олди ва уни қулликдан озод этди.\nБошқа бир ривоятда Абу Бакр Билолни етти уқия ёки қирқ уқия тиллога сотиб олгани айтилган.\nҲа, Билол разияллоҳу анҳу ўта матонатли, чинакам мўмин, қалби тоза бўлгани боис оғир қийноқларга бардош берди, қаттиқ қийноқлар олдида ўзини йўқотмади. Унинг сабру матонати мушрикларнинг ғазабини қўзғар эди. Хусусан, унинг мусулмонларнинг заифларидан бўла туриб Исломда собитқадам туриши мушрикларга жуда алам қиларди. Билолнинг оғзидан кофирлар истаган калима чиқмади. Унинг тили фақат тавҳид калимасини такрорлар эди. Билол Аллоҳ йўлида жонини арзимас санади ва ўзи ҳам қавмига арзимас бўлди.\nОғир синовлардан кейин Аллоҳнинг марҳамати ва ёрдами келди. Билол қийноқлардан қутулди. Қулликдан озод бўлди. Бундан кейин қолган ҳаётини Расулуллоҳ саллаллоҳу алайҳи ва саллам билан ўтказди. Расулуллоҳ саллаллоҳу алайҳи ва саллам ундан рози бўлиб дунёдан ўтдилар ва дунёдалик чоғида унга жаннат башоратини бердилар. Дарҳақиқат, у зот: “Мен жаннатда сенинг ковушинг товушини эшитдим”, деган эдилар.\nСаҳобалар ичида ҳам унинг мартабаси баланд бўлди. Умар разияллоҳу анҳу айтар эди: “Абу Бакр саййидимиздир. У саййидимизни (яъни Билолни) озод этди”.\n Аҳмад ривояти, 1/404-бет. Ҳадис рақами: 3832, санади ҳасан.\n2] “Ат-тарбия ал-қиёдия”, 1/136-бет.\n Ибн Ҳишом, “Ас-сийра ан-набавия”, 1/294-бет.\n “Ат-тарбия ал-қиёдия”, 1/140-бет.\n “Меҳнатул-муслимин фил-аҳдил-маккий”, 92-бет.\n “Саҳиҳи Муслим”, 2/191-бет. Ҳадис рақами: 2458.\n Ибн Саъд, “Ат-табақот ал-кубро”, 3/232. Санад ровийлари ишончли.\nAvvalgi maqolaЖомеъ ал-улум вал-ҳикам шарҳи | 44 | Ўн биринчи ҳадис | Шайх Содиқ Самарқандий\nKeyingi maqola Ҳидоя шарҳи | 204 | Ражъий талоқ (3) | Шайх Содиқ Самарқандий


Қозоғистон фуқароси 40 га яқин экзотик ҳашаротларни ўстирмоқда\n2 Февраль 10:41\nPETROPAVL. Кazinform - Петропавллик Тагир Рамазонов ноёб экзотик ҳашаротларни йиғиштириб, етиштириш билан шуғулланади. Ҳозирда унинг коллекциясида судралиб юрувчилар, ўргимчаклар, шунингдек, чаён ва калтакесакларнинг 40 га яқин тури мавжуд, деб хабар беради Кazinform мухбири.\nПетропавл шаҳрида яшовчи Тагир Рамазоновнинг биологияга алоқаси йўқ, ҳатто географияни ҳам ўқимаган.\nБироқ, коллекциядаги ҳашаротлар, уларнинг ватани ва хусусиятлари ҳақида соатлаб гапириши мумкин.\nУнинг орзуси ушалди ва у болаликдаги қизиқишларини амалга оширди.\n«Болалигимдан турли ҳашаротларга қизиқиб қолганман. 2018 йилда эса мен биринчи пиранья сотиб олдим. Улар йиртқич балиқлардир. Шундай қилиб, менинг болалик орзуим ушалди. Шундай бошланди.\nПираньяларни муваффақиятли боқиш жараёнини суратга олиб, ижтимоий тармоқларга жойлаштира бошладим. Бу жамоатчиликда қизиқиш уйғотди. Каналимга обуначилар сони ортди. Мен бир марта катта Мадагаскар тараканини сотиб олдим. Мен уни пираньяларга емиш сифатида бериб, видео суратга олмоқчи эдим.\nБироқ уйга келганида болам тараканни кўриб, «Ота, шов-шувли Мадагаскар таракани-ку», деб бақирди. Илгари унинг исмини ҳам билмасдим. Шундан сўнг биз уни уйда қолдиришга қарор қилдик.\nКейин ноёб ўргимчаклар пайдо бўлди. Шундай қилиб, менинг коллекциямда экзотик ҳашаротлар кўпайди. Мен Омскдан буюртма бериш учун маккажўхори илонини сотиб олдим. Уни менга олиб келишганда, худди арқондек эди. Икки ярим йил ичида у ўсди ва узунлиги бир метрдан ошди.\nКейин халта калтакесак келди. Мен африкалик судралувчини Алматидаги ҳайвонот боғидан сотиб олдим. Ҳозир ўргимчак, илон, чаён, геккон турлари кўп», - дейди Тагир Рамазонов.\nҲозир унинг коллекциясида қирққа яқин ҳашаротлар мавжуд.\n«Мен одатда ўзимга ёққан нарсани сотиб оламан. Хусусан, совуқ бўлганлар учун танлов мавжуд. Чунки улар алоҳида парваришга муҳтож эмас, яъни ит ва мушуклар билан бир вақтда ташқарига чиқишлари шарт эмас. Улар тоза, ҳидсиз ва аллергияга олиб келмайди. Баъзи одамлар қарашдан қўрқишади, улар махсус ҳис-туйғуларни беради. Масалан, менинг дўстларим келганида, мен уларга катта ўргимчакни кўрсатдим ва ўша пайтда улар қандай ҳис қилишганини кўришингиз мумкин эди. Шунинг учун танлов бундай ғайриоддий ҳашаротларга тушди.\nМен Петропавлда яшовчи Гоша исмли гилам илонини сотиб олдим. Уни уй ҳайвони сифатида сақлаган ва кейинчалик оилавий шароит туфайли сотган. Менга келганида кичкина эди, ҳозир узунлиги 1,5 метрга етди. Мен ҳафтада бир марта каламуш билан овқатлантираман.\nИлон террариумида кўтарилиш ва ухлаш учун дарахтнинг қуруқ шохлари бўлиши керак. Термо гиламча керак. Бундан ташқари, ичиш ва чўмилиш учун сув идишини қўйиш керак. Биз уни идишдан чиқармаймиз, чунки у тегинишни ёмон кўради. Тишламаса-да, вишиллайди», - дейди Петропавл турғуни.\nУнинг коллекциясидаги энг қиммати Сальвадор калтакесаки ва йўлбарс илонидир. Уларнинг ҳар бирини 250 минг тенгедан сотиб олган.\n«Сальвадор калтакесаки узунлиги бўйича Комодо калтакесакидан кейин дунёда иккинчи ўринда туради, унинг узунлиги 3 метрга етади. У Янги Гвинеяда яшайди ва баъзида тимсоҳ деб аталади. Ўртача 2,5 метргача ўсади. Ҳозир калтакесакнинг узунлиги бор-йўғи бир метр, у ҳали ҳам ўсиб бормоқда. Умуман, унинг феъл-атвори юмшоқ, ўз вақтида овқатлантириш керак», - деди Тагир.\nЭндиликда вилоят аҳолиси экзотик жонзотларни узоққа бормасдан ҳам кўриши мумкин, чунки уларнинг ҳеч бирининг хорижга чиқишга қурби етмайди.\nТеррариумлар хонадонга сиғмагани учун Тагир Рамазонов объектни ижарага олади. Энди унинг севимли машғулоти кичик даромад келтирмоқда.\nЭкзотик ҳашаротлар кўргазмасини ташкил қилади. У компанияни ва 13 йил ишлаган севимли машғулотини тарк этди.\nЙигит иссиқлик электр станциясида темирчи бўлиб ишлаган.\n«Мен ташриф буюрувчиларга бир нечта ҳашаротларни тутишга рухсат бераман. Суратга олиш. Вилоятимизда бундай ноёб ҳашаротларнинг бундай катта коллексияси йўқ.\nМен ҳашаротлар учун зарур озиқ-овқат тайёрлашга ҳаракат қиламан. Шунинг учун ҳам тараканларнинг ўнга яқин турини кўпайтираман. Лекин бу етарли эмас, шунинг учун сиз қўшимча сотиб олишингиз керак. Мен буни Темиртау ёки Алматидан буюртма қиламан «, - деди экзотик ҳашаротлар ўстирувчи.\nТагир Рамазоновнинг режалари кўп ва ҳали ҳам ўз коллекциясини кенгайтириш ниятида.\n«Мен Кайман тимсоҳини хоҳлайман ва шунингдек, узоқ вақтдан бери харид қила олмаётганим калтакесак ҳам бор. Бундан ташқари, мен янги турдаги тараканлар, ўргимчаклар ва чаёнларни олишни хоҳлайман. Яна бир орзу - ветеринар бўлиш. Бу вақт масаласи», - деди Петропавллик.


O‘zLiDeP 15 нафар ёшни кадрлар захирасига олди | O'zLiDeP\nO‘zLiDeP 15 нафар ёшни кадрлар захирасига олди\nO‘zLiDeP Қорақалпоғистон Республикаси Кенгаши Тошкент давлат аграр университети Нукус филиалида “Янги авлод кадрлари” лойиҳаси доирасида давра суҳбати ўтказди.\nУнда партия фаоллари, маҳаллий кенгаш депутатлари, Тошкент давлат аграр университети Нукус филиали ўқитувчилари, талаба-ёшлар ҳамда ОАВ вакиллари иштирок этди.\nТадбирда сиёсий жиҳатдан етук, юксак маънавиятли, мустақил фикрлайдиган, кенг дунёқараш ва чуқур билимларга эга фаол ва ташаббускор ёшларни танлаш ҳамда уларни партия кадрлар захирасига олишга алоҳида эътибор қаратилди.\n–Мазкур лойиҳадан кўзланган мақсад – ёш истиқболли кадрларни топиш, малакасини ошириш ва уларни партия тизимидаги иш ўринларига жалб қилишдан иборат, – дейди O‘zLiDeP Қорақалпоғистон Республикаси Кенгаши ёшлар билан ишлаш бўлим мудири А.Шразов. – Шу боис, лойиҳа доирасида ўтказилаётган тадбирларда халқ манфаатларига садоқат билан хизмат қиладиган билимли, ишбилармон ёш кадрлар захирасини яратиш ҳамда уларни партиямизнинг бўш ўринларига тавсия этяпмиз.\nТадбир сўнгида шижоатли, мамлакат истиқболи учун масъулиятни ўз зиммасига олишга қодир ёшлардан 15 нафари партия кадрлар захирасига олинди.